ULAON MARHUSIP | OMPPUNG JESSIE PURBA\nTanggung jawab ni Dongan Sabutuha dohot Boru/Bere ni Hasuhuton i do Ulaon on, ingkon namasitungkol-tungkolan songon suhat di robean, masiaminaminan songon lampak ni gaol.\nPatupaon ni Suhut Sihabolonan ma :\nA. TUDU-TUDU NI SIPANGANON\nNdang pola lengkap namargoarna, alai ingkon tarida do disi Ulu ni Pinahani dohot Ihur-ihurna, ima napatuduhon roha ni Suhut napasangaphon angka Raja naginokkonna tu ulaon i, dipatupa sipanganon namarhadohoan ndang jagal rambingan\nAndorang so mangan jolo dipeakhon ma tudu-tudu ni sipanganoni dingkan tonga ni tondong na ro, jala dihatahon protokol ma tudu-tudu ni sipanganoni huhut diputar dihapeahannai. Ima napatuduhon na tu sude na ro i do hasahatanna.\nHatana : di Amanta Raja dohot Inanta Soripada, Raja ni Dongan Tubu, Raja ni Boru dohot Bere, Raja ni Dongan Sahuta dohot Ale-Ale, dison dipatupa Hasuhuton do tudu-tudu ni sipanganon di ulaonta sadarion, tung songon on dope natarpatupa Hasuhuton ditingki on laho pasangaphon hita, songon nanidok ni umpama ma dohononnami: sitiktik ma sigompa, golang-golang pangarahutna, tung songon on dope na boi tarpatupa hasuhuton sipanganon di hita di ulaonta sadarion, sai manumpak ma Amanta Debata, sai godang ma pinasuna.\nB. DUNG SIMPUL MARSIPANGANON, DIPUNGKA MA ULAON MAR-RIA RAJA:\n1. Manungkun ma Dongan Tubu, Dongan Sahuta tu Hasuhuton taringot tu Gokkon.\n2. Parsinabung di Ulaon di Ulaon Tonggo Raja manang Ria Raja, i ma namangatur sude ragam ni siulaon, namangulahon dohot sipatupaon di Ulaon Unjuk.\n3. Ditontuhon ma disi: Pomparan ni Ompu Sihahaan manang Sianggian nagabe Parsinabung, Suhut Paidua, Parhobas, dohot naparadehon angka haporluan di ulaoni.\n4. Laos dison ma ditaringoti mengenai sijalo Ulos Herbang, diruar ni nasapanganan Hasuhuton Bolon. (tu angka dongan tubu, namarompu-ompu dohot Boru)..\n5. dibagi ma Surat Gokkon\n6. Dung singkop sude, diparade ma Ampang inganan ni Tumpak, ai somalna: Martumpak dijabu do sudena nian namarsabutuha dohot Boru/Berena ndang martumpak dialaman.\n7. dipasahat ma sian tudu-tudu ni sipanganoni, jambar juhut tu namarompu-ompu, Boru/Bere, Dongan Sahuta dohot Ale-Ale.namandohoti ulaon i.\n8. Marhata sigabe-gabe, martangiang panutup.\nTangkas do taboto jala taparmudarhon, ia bangsonta Bangso Batak nunga Jolma nataratur di sude panggulmit ni ngoluna sian mulanai sahat ro di tingki on ima siala na niihot ni RUHUT RUHUT PARADATON NI HALAK BATAK, SI SADA ANAK SI SADA BORU, SISADA TAHI SI SADA OLOAN ima nadapot tarida sian angka umpama:\nMasiamin-aminan songon lampak ni Gaol.Masitungkol-tungkolan songon Suhat di robean,\nMangangkat rap tu ginjang, manimbung rap tu toru tongtong satahi saoloan.\nJadi molo naeng denggan ulaon paradatoni, jolo pinasangap ma angka Dongan Sabutuha, Dongan Tubu, Boru dohot Bere, songoni nang Dongan Sahuta dohot Ale-Ale. Tarlobi ma di napasangaphon horong ni Tulang dohot Hula-Hula.\nSongoni ma nian nang sabalikna: molo dipasangap dongan hita di angka ulaon paradaton nanaeng ulahononna, hita pe naeng ma tangkas pasangaphon donganta nanaeng marulaoni, marhite haroronta mandohoti ulaoni ai didok do: Sisoli-soli uhum, siadapari gogo: sude do ripe ni halak Batak tarihot di norma norma ni paradaton ni Halak Batak, disada tingki na ingkon sahat do tu ibana mangulahon Adat, Adat di Las ni Roha dohot di Arsak ni Roha.\nDi Parboru do Ulaon Martonggo Raja, jala na ro tu Ulaon Martonggo Raja ima angka Dongan Tubu, Boru/Bere, Dongan Sahuta dohot Ale-Ale\nDos do Cara Pangulaon di na MARRIA RAJA Paranak dohot di na MARTONGGO RAJA Parboru, holan i, ndang papungu tumpak di Ulaon Tonggo Raja Parboru.\nSude ulaon tonggo Raja dohot Ria Raja ingkon patupaon Sipanganonna na Raja, ingkon tarida do disi pinomat ni Ulu dohot Ihur-Ihur ni Pinahan i ,; molo so tarida Ulu dohot Ihur-Ihur didok na ro ma jagal rambingan/jagal pasar, maksudna ndang dipasangap namarulaon i angka tondongna na ro manungkoli ulaonna. Manat unang tartuktuk, nanget unang tarrobung\nAla naung tahasomalhon do di tano pangarantoan on hata SINAMOT SITOMBOL unang lupa Parboru mangisi Pinggan Panganan tu angka na di gokkon ni Parboru dohot pangantusion asa parsidohot nasida mangan tuhor ni Boru songoni nang di panghilalaan na gabe dohot nasida Parboru.\nAla Sinamot Sitombol do nanijalo ni Shut Parboru, dung sidung ulaon tonggo raja, tinggal dope Haha-Anggi, Dongan Sabutuha, Boru/Bere ni Hasuhuton Bolon, laho manjalo Jambar nasida sian Sinamoti, ima nanidokna Jambar sihataan dijabu ndang sihataan di lapik.\nKhusus : Upa Tulang denggan ma Suhut Sihabolonon borhat mangadopi Hula-Hula, Tulang ni Boru Muli, pasahathon huhut manghatahon Gokkon dohot bentuk ni Ulaoni, Sijaloon dohot Sipasahaton ni Parboru, laos ditingki napasahathon Gokkon tu Hula-Hula i, laos dipasahat ma tu nasida Upa Tulang.\nSongoni ma tong carana dinapasahathon Gokkon tu Tulang, Bona Tulang, Tulang Rorobot, Bona ni Ari.. Tu Hula-Hula ni na Mar-haha-maranggi dohot Hula=Hulani Anak Manjae, boi ma dipasahat haha-anggi dohot anak manjae tu hula-hulana be.\n1. Ditontuhon ma Pomparan ni Hahadoli manang Anggidoli nagabe Parsinabung\n2. Ditontuhon ma angka ise nagabe Protokol ni Ulaon\n3. Boru : Namanjalo Siuk dohot Daftar ni Siboan Siuk, manjalo Nabinoan ni Horong Hula-Hula dohot Tulang, paradehon karung, marnida kesiapan ni Raja ni Hula-Hula dohot Tulang laho masuk (di harbangan), dohot manjaga jala patuduhon hundulanna.\n4. Paradehon : 1. Daftar Susunan ni Suhi ni Ampang na opat. 2. Sijalo Jambar Panandaion. 3. Daftar Susunan ni Hula-Hula dohot Tulang. 4. paradehon amplop naung marisi hepeng sipasahaton tu : Tulang ni Boru Muli dohot tu sude Horong Hula-Hula dohot Tulang, Jambar ni Tulang ni Pangoli (Tintin Marangkup), Pinggan Panganan dohot Olop-Olop., Ulak ni Tandok + Siuk, dohot Piso-Piso.\n5. ULOS HERBANG: dipersiaphon hian ma susunanna: diginjang ma Ulos Pansamot, ihut ma Ulos Hela, Ulos ni Pamarai, Ulos ni Sihunti Ampang, dohot Ulos ni Anak manjae baru pe angka Ulos Herbang tu ruar ni Suhi ni Ampang na opat i.\nB. PARANAK :\n2. ditontuhon ma angka is nagabe Protokol ni Ulaon\n3. Boru : Namanjalo Siuk dohot Daftar ni Siboan Siuk nabinoan ni Horong Hula-Hula dohot Tulang, paradehon karung, marnida kesiapan ni Raja ni Hula-Hula dohot Tulang laho masuk (di harbangan), dohot manjaga jala patuduhon hundulanna.\n4. Paradehon : 1. Daftar Susunan ni Suhi ni Ampang na opat. 2. Daftar ni Sijalo Ulos Herbang. 3. Daftar Susunan ni Hula-Hula dohot Tulang. 4. paradehon amplop naung marisi hepeng tu Pinggan Panungkunan, sipasahaton Jambar Panandaion sesuai tu Daftar naung dilehon ni Parboru, : Tulang Tintin Marangkup, Ulos tinonun sadari dohot Olop-Olop, . Ulak ni Tandok + Siuk, dohot Piso-Piso. dungi Pasituak natonggi + Upa Panaruhon\nPosted by MauliateMaruliPurba on 21 Juli 2012 in Tak Berkategori and tagged "ULAON MARHUSI.


» Umpasa Halak Batak\nArtinya: Sebelum melakukan sesuatu lebih baik kalau kita menyadari kemampuan diri sendiri. Aek godang tu aek laut, dos ni roha sibahen na saut\nJanji urat ni eme tu laklak ni simarlasuna, Adat na denggan na so ra sega, uhum na uli na so ra muba i, asa manumpak ma Tuhanta i sinur ma pinahan gabe na niula jala horas jolma. Martumbur ma baringin, mardangka ma hariara, matorop ma hamu maribur, matangkang ma juara.\nSai situbu laklak ma hamu situbu singkoru di dolok ni purbatua, sai tubuan anak ma hamu tubuan boru, donganmuna sarimatua. Hariara na bolon bahen parlape-lapean, Sai tubu ma di hamu anak dohot boru na bolas pangunsandean.\nDikutib Dari http://simanjuntak.or.id/2008/02/27/filsafat-batak/\nFALSAFAHDijolo raja sieahan, dipudi raja sipaimaon (Hormatan do natua-tua dohot angka raja). Sada silompa gadong dua silompa ubi,\nSada pe namanghatahon Sudema dapotan Uli. Pitu batu martindi sada do sitaon nadokdok (Unang maharaphu tu dongan). Jujur do mula ni bada, bolus do mula ni dame (Unang sai jujur-jujuri salani dongan, alai bolushon ma). Siboru buas siboru Bakkara, molo dung puas sae soada mara (Dame ma). Sungkunon poda natua-tua, sungkunon gogo naumposo (Bertanggung-jawab). UMPASABintang ma narumiris tu ombun nasumorop,\nAnak pe riris boru pe torop. Tubu ma hariara diholang-holang ni huta, dakkanai tanggo pinarait-aithon,\nTubu ma di hamu anak na marsahala dohot boru namartua, sitongka panahit-nahiton. Turtu ma ninna anduhur Tio ma ninna lote,\nSai unang ma muba unang mose. Si titik ma si gompa, Golang golang pangarahutna, Tung songon on pe sipanganon na tupa di jolonta on,\nSai godang ma pinasuna. Jolo tinittip sanggar Umbahen huru-huruan,\nJolo sinungkun marga Asa binoto partuturan. Napuran tano-tano Rangging marsiranggongan,\nTondinta ma marsigomgoman. Tubu ma halosi di dolok ni Pintu batu,\nHami do na mangulosi Debata ma na mamasu-masu Sahat sahat di solu ma\nNunga sahat hita mangolu Sai sahat ma tupanggabean. UMPAMAHotang binebe-bebe, hotang nipulos-pulos\nUnang hamu mandele ai godang do tudos-tudos. Dangka do dupang, Amak do rere\nAma do tulang, Anak do nang ibebere. Sinuan bulu sibahen nalas, Sinuan uhum sibahen nahoras. Manuk ni pealangge hotek-hotek laho marpira,\nNasirang marale-ale lobian namaten ina. Pago-pago taruge pauk-pauk hudali\nAngka nasala pianuli, angka na denggan niulahi. Pir ma tondi madingin Horas tondi matogu Mamora hamu madingin Leleng ma hamu mangolu Tampulan sibaganding Diatas na pangiringan Tugabenama hamu saluhutna Tondi muna sai masipairing-iringan Sinuan hariara bahen partungkoan di tonga ni huta Sinur ma napinahan tugabena naniula Nadihuta unang marmara Horas-horas ma hamu Sasude tumpakon ni Tuhanta Namartua Tangki ma jala walang Galinggang jala garege Tubu ma anak partahi jala ulu balang Dohot boru maduma jala pareme Tubu ma sanggar di holbung-holbung Tubu arung di honuk-honuk Tubu ma dihamu anak namalo marpollung Dohot boru namalo marsonduk Tubuan lak-lak tubuan singkorung Di dolok ni purbatua Tubuan anak tubuan boru Dongan muna saur matua Andor ris ma andor ras Didolok ni lobutua Torkis-torkis ma horas-horas Jala dapotan tua Pinantingkon hujur Tu julu ni topian Horas ma hamu saluhut Jala dapotan pancarian Bagol namadungdung Tupilo-pilo namarajar Dao ma nalungun Sai ro ma na jagar tu joloan on Bagol bogil Bagol so habal-balan Salpu ma nahansit Sai ro ma najagar tujoloan on Balintang ma pagabe Tumundalhon sitadoan Ari mu ma gabe Asal ma hamu masipaolo-oloan Diruma Pohki Bahul-bahul pansalongan Pir ma tondi Jala luma panamotan Dangka ni sitorop Pinanghait-haithon Tubu ma anak dohot boru Sitongka panahit-nahiton he..he..he...he... Bintang ma narumiris Ombun nasumorop font-family: arial;">Anak pe riris Boru pe torop Eme si tamba tua ma parlinggoman ni si borok Amanta Debata do Si lehon tua saluhut na ma hitaon diparorot. Ima tutu... Posted by cob | Published at 5:09 AM | Join Penulis


Lama kali kau buka sayang….. – Amani Partogi\n← Pak,..Permisi mau kencing pak….\nLama kali kau buka sayang…..\n“Nion lae..” nikku, huhut pajonokhon sada kattong plastic nab alga, jala tor hatop hu kaluarhon isina sian bagasan. Nga binoto, paula so godang do annon sukkun-sukun ni bayon. Molo arei udan songonon, tabo ma nian markombur-kombur dohot dongan, marnonang, huhut rap mekkel. Jala tabo ma tahe molo huhut minum bir, as alas daging on. Sipata sai hira na mora do ibaon, nung masa pe haleon potir alain anggo tu inumon sisongonon sai binaen do olat ni na tolap gogo. Nang pe nian nunga di jua dongan on, AmaniHarapan, mandok naso boi ibana mandongani au minum bir di potang air on.\n“Attong, olo lae, alai jus buah I ma annon di au ateh, songon na hassit-hassit ulukku bah, dang boi minum bir” ninna ibana alassan.\nAlai, binoto do I, na margait do ibana. Jala tutuma, hu buathon ma bir kaleng on sian Indomaret apala na jonok di inganan nami i.\n“Dang mam-bir au lae…”\n“Boasa??….ai saonari pe huboto adong buaya dang mangallang jagal”\n“Ah…ai ho nian, sai tor hona do tu na geok I dibaen ho”\n“Na ma..inumpon ma as alas daging I” nikku huhut hubukka bir kaleng on, jala hupeakkon dijolona i.\n“Ai di ingot ho do lae na minum hian saminggu na lewat??”\n“Olo lae….boha huroa??” nikku.\n“Imadah, alani minuman si buriapus I ma I, gabe sega parrumatanggaon…?”\n“Suhuthon ma jo…”\nMolo halak hita, attar boi dohonon sude deo manginum alcohol, jala boi dohonon molo pajuppa iba tu akka tutur rupani, sai ni usahahon do manamue, ia so I molo ro pamili tu jabu, manang molo lao iba tu jabu ni tutur, molo dijaman saonari on, olo nama bir dibaen. Dungi rap minum ma iba huhut markombur. Ra dang adong na sala molo holan minum do. Dang sala molo boi niotapan, giot nang panginumon on. Namansalai molo nunga dirajai minuman I iba. Olo do sappe gadap, jala olo dang I ingot mulak. Olo sampe didok “ nga godang au mulak, ise manaruhon au minum??” molo nunga haluar hata songoni, si otapan namai, ai akka hahodaron nama annon haluar akkup ni i.\nJala muse, marasing do anggo parminumon on, adong do deba, holan hona nanggo sagalas bir, pittor ibana naunjago sian saluhut. Jala adong deba, holan masuk alcohol on, pittor diboto mar bahasa inggiris.\nMolo dongan on, amaniHarapan on, tung minum pe ibana, adong do aturanna. Ditikki minum hami dua minggu na lewat, ditelepon ma pardijabu na, didokma “Ma, omak ni siharapan, naeng minum hami dohot lae si Marbun par Cikarang on bah, dang huboan kucci ni jabu, jadi molo dung mulak au innon, bukka jo pittu I bah, hutelepon pe,…”\n“Olo, hatop ho mulak….”\nLalap ma na minum on, lalap markombur, lalap mekkel, lupa ma partikkian alani gok ni sihataon, bohama na mardongan, ai sahali-sahali do boi pajuppa. Namardomu do soanari on, gajjang partikkian libur karejo, gabe godang ma waktu dohot dongan.\nNunga jam 12 bodari, marmulakan be ma hami, jala dongan on pe mulak ma tu jabuna, nang pe nga minum, boi doipe ibana manupir. Pandok ni ibana, molo nga hona minuman I, gabe mago do rem ni mobil I, tinggal holan gas na nama.\nDung sahat amaniHarapan tu jabuna, disuba ma ditelepon inantai, asa mandok naung sahat ibana, asa dibukka pittu ni jabui. Alai ima huroa, ala nunga robot borngin, dang tor hatop dialusi inanta on sian jabu. Dang habis akkal ibana, dipangolu ma muse kalakson ni mobil on, dua tolu hali.\nTep ma tarsunggul ma inanta on, dibege ma suara ni hempn nang suara ni kalakson ni mobil on, dungi tuat ma ibana sian podomanna. Ala keluarga muda dope halakon, dang adong dope anakkon, jala asa jonok pardijabu ni lae on tu inganan parkarejoanna, di jabu ni simatuana do nasida maringanan. Nang pe rupani adong do anggo jabu nasida di perumahan na asing. Ala dos ni roha dohot simatua ni lae on, jadi ma nasida mangisolat di jabu ni simatua na on.\nDung hehe inanta on sian bilutna na di lantai dua I, mardalan laho mambukka pintu ni jabu I, di bereng inantaon ma inang simatua ni lae on, tong hehe. Niantusan ma nueang molo adong ro tonga borngin manuktuhi tu jabu, sude so sajabu gabe hehe, tarlumobi muse molo dang somal songoni.\n“Bah…na dungo do ho inang, helam do i…” ninna huhutma muse inanta on mulak tu bilutna, ai didok rohana, lok ma natoras na I mambukka pintu I, jala tutu, nunga jumonok partindang ni natorasna I tu pintu i.\nDirohani amaniHarapan, niolina do namambukka pittu I, dang sala be i. Dung bukka pittu I, tor dihaol ibana ma. “Lama kali kau buka sayaaaaaaang…sudah kedinginan aku diluar….” huhut ma tong sai dihaol.\nManggujjal ma na nihaol nai, amngarutta jala marsoara na gogo ma” aha do maksudmuna amang, simatua muna do au, dang omak ni siharapan au….”\nTutu, humordit ma amaniHarapan, tarhatotong ibana, tarjolma jala dung dibereng na simatuana do dihaol, marrara bohi I, dungi mangiccir ma tu kamarna.\n“jadi lae, nga jora be au na minum I bah,..sotung hona innon muse” ninna ibana, alai tong do di dorgukhon sahali.\nMekkel martata ma au mambege suhutan na I, didok ibanama songon na trauma mamereng simatua I, jala molo ditaringoti bir, songon na mallobok taroktokna.\n“Nagodang hatam lae…” nikku huhut mekkel au.\nPos ini dipublikasikan di TORSA dan tag Hendry Lbn Gaol, lama kali kau buka sayang. Tandai permalink.


Ise do Ahu Sasintongna?\nMolo diboto hamu dirimu na sasintongna jala aha siulahononmuna, on mangurupi hamu marbisuk nang pe dielaela.\nRimangi ma situasi on: Ndang gok dope sampulu minut si Karen mangihuthon acara ni na poso, dibege ibana ma suara ni donganna sian pudina.\n”Boasa sai jongjong ho disi?”\nDiida si Karen ma si Jessica mamboan dua botol bir. Diboto ibana do i alkohol. Dilehon si Jessica ma sabotol tu si Karen, jala didok ma, ”Inum ma, nga cukup be umurmu laho marsonangsonang!”\nNdang olo hian si Karen. Alai, ala donganna do si Jessica, ndang olo si Karen gabe halak na so tabo didongani. Asing ni i, burju do si Jessica. Minum pe ibana, tontu ndang na pola sala i. Di bagasan roha ni si Karen, ”Holan minum bir do, asing do na minum sian marnarkoba.”\nMolo hamu gabe si Karen, aha do na laho ulahononmuna?\nAsa boi mambahen haputusan na marbisuk di situasi sisongon i, porlu do jati diri. Jati diri, i ma pangantusionta na paboahon ise hita na sasintongna jala aha na porlu taulahon. Marhite pangantusion i, boi ma hamu mangorom diri jala ndang paloashon halak mangelaela hamu.—1 Korint 9:26, 27.\nSongon dia do hamu boi tongtong patuduhon haboion i? Alusi ma sungkunsungkun na laho taulas on.\n1 AHA DO HABOIONKU?\nGabe tamba ma habaranionmu molo diboto hamu na adong haboion dohot parangemuna na denggan.\nSITIRUON SIAN BIBEL: Si Paulus manurat, ”Nang pe hurang malo ahu di hata, nda tung anggo di parbinotoan.” (2 Korint 11:6) Ala marparbinotoan si Paulus di Hata ni Debata, barani ma ibana nang pe adong paraloan. Ibana ndang paloashon elaela mambahen moru habaranionna.—2 Korint 10:10; 11:5.\nSUNGKUN MA DIRIMU: Di toru on, surat ma taringot haboionmu.\nPatorang ma parangemuna na denggan. (Umpamana, diparrohahon hamu do na asing? burju do hamu? haposan do hamu? digohi hamu do janjimu?)\n2 AHA DO HAHURANGANKU?\nSongon rante na boi putus ala nunga tasikon, songon i ma jati dirimuna. Boi do i sega molo ndang dipadenggan hamu hahuranganmu.\nSITIRUON SIAN BIBEL: Diboto si Paulus do hahuranganna. Didok ibana, ”Ai dihalashon jolma parbagasan na di ahu do nian patik ni Debata. Alai huida do patik na asing di bagasan angka ruas ni dagingku, na marmusu dompak patik na di bagasan rohangku; gabe dipatunduk do ahu tu gomgoman ni patik ni dosa, na di bagasan ruas ni dagingku.”—Rom 7:22, 23.\nSUNGKUN MA DIRIMU: Na dia do hahuranganku na ingkon hupadenggan?\n3 AHA DO NA HUTUJU?\nOlo do hamu martaksi jala manuru supirna marputarputar asa habis miakna? Ulaon na so marlapatan do i!\nAha parsiajaranna? Molo adong tujuanmuna di parngoluon, ndang marisuang angka ulaonmuna. Ingkon botoonmuna do siulahononmu jala cara mangulahon i.\nSITIRUON SIAN BIBEL: Si Paulus manurat, ”Ndada songon na so martujuan parlojongonku”. (1 Korint 9:26) Asa unang marisuang parngoluonta, songon si Paulus ma hita na mambahen tujuan di ngoluna.—Pilippi 3:12-14.\nSUNGKUN MA DIRIMU: Di toru on, surat ma tolu tujuan na laho ulahononmu di bagasan sataon.\n4 AHA DO HAPORSEAONKU?\nMolo togu do jati dirimuna, dos ma hamu songon urat ni hau na boi martahan nang pe ro udan habahaba\nMolo ndang adong haporseaon, gabe halak na so martujuan ma hamu. Songon bunglon na mangganti warnana, olo do ra hamu mangganti parangemuna asa sarupa songon angka donganmu. On ma na patuduhon ndang adong jati dirimuna.\nAlai, molo hombar do ulaonmuna tu jati dirimuna, on patuduhon na tongtong do hamu mampartahanhon jati diri, ndang soal aha na diulahon halak.\nSITIRUON SIAN BIBEL: Tingki poso dope si Daniel, ”nunga marsangkap hian [ibana] di bagasan rohana” laho mangoloi uhum ni Debata, nang pe dao ibana sian keluargana. (Daniel 1:8) Ala mangulahon i, tongtong do togu jati dirina. Hombar do ulaon ni si Daniel tu haporseaonna.\nSUNGKUN MA DIRIMU: Aha do na dihaporseai hamu? Umpamana: Porsea do hamu tu Debata? Boasa porsea hamu? Aha do na paposhon rohamu na tutu adong Debata?\nPorsea do hamu molo standar moral ni Debata denggan tu parngoluonmuna? Boasa porsea hamu?\nAlani i, gabe halak na songon dia do hamu? Songon bulungbulung na madabu ala diombus alogo, manang songon hau na boi martahan nang pe ro udan habahaba? Patogu ma jati dirimuna, asa boi hamu songon hau i. Jala boi ma hamu mangalusi sungkunsungkun, Ise do ahu na sasintongna?\nIda ma tolu tujuan na dibahen hamu di toru ni sungkunsungkun 3. Tu ganup tujuan i, surat ma na laho ulahononmuna di bulan on laho mandapot i.\nSungkunsungkun ni Angka na Poso—Aha do na Hulului di Ngolungku?


Janji ni Harajaon—Saluhutna Dipaimbaru | Harajaon ni Debata\nLomo do rohanta mangida janji ni Harajaon i digohi?\nJanji ni Harajaon—Saluhutna Dipaimbaru\nHUHUT diputik hamu parbue ni apel, dianggo hamu ma uapna, dung i dipamasuk hamu tu karanjang. Nunga sian na sogot hamu karejo, alai ndang marnaloja hamu. Ndang dao sian hamu, diida hamu ma natorasmu boru mangkatahatai rap dohot angka sisolhotmuna na dohot mamutik apel. Mulak poso do natuatuamuna i, dos songon na hea diida hamu tingki dakdanak hamu. Nunga lupa be hamu tu angka naung salpu tingki diida hamu ibana matua. Tingki i, diida hamu do ibana gale, marsahit, jala ditiop do tanganmu tingki laho mate. Jotjot do hamu tangis di kuburanna. Alai saonari, rap ma hamu muse dohot angka dongan na asing di bagasan hahipason!\nPos do rohanta na laho saut do on. Pos do rohanta ala tongtong do saut janji ni Debata. Di bagian on, taparsiajari ma songon dia janji ni Harajaon i digohi ndang sadia leleng nai sahat tu na ro porang Armagedon. Parsiajaranta ma muse pigapiga janji ni Harajaon dung masa porang Armagedon. Taida ma Harajaon ni Debata mamarenta di liat portibi on, jala marlas ni roha ala saluhutna nunga dipaimbaru!\nMangarade ma hita sian saonari tu porang Armagedon.\nHarajaon I Pasauthon Sangkap ni Debata di Tano On\nAha do na paposhon rohanta na tutu saut janji ni Jahowa?


[blog tanobatak]: November 2003\nSumber : Milis Gen-B\nposting oleh : Vernando Siagian\nBanyak yang pro-kontra cara ini dipakai dalam mengekpresikan kesedihan saat orang yang dekat dengannya "dipanggil dan diminta laporan pertanggung jawabannya" oleh sang pencipta...\nNgapain pulak kau ini "mangandung" !!, emangnya almarhum bisa dengar !!.. kata sebagian orang..\nDulu waktu beliau masih hidup kau nggak hormat, kau sering buat masalah,.. sudah mati kau "mangandung" pulak.. kata sebagian orang lagi...\n"Mangandung"... salah satu ciri khas orang batak (-terutama jaman dulu ??),.. apakah ini perlu dilestarikan ??, awak nggak bisa jawab bah...\n* Andung ni ina, ripe ni na mate i\nMarsiruntuson ma hape damang rajanami. Hudompu nian jolo martonga ni asean sinuantunasta i di pudian ni damang among rajanami. Holan i nama nian rajanami sidangolon di pudian ni damang; aut na martonga ni asean i dipudianmu amonge, detak marsijagaron do punsu ni siubeonta i. Asa i ma na dangol di ahu amonge. Ai so huparningothon be anggo na dangol i. Ai marsituriak do ahu nian dohot punsu ni siubeonta, ingkon jolo martonga ni asean di pudian ni damang siadopan, asa tangi ma sipareonmu da rajanami, sai unang ma malaon matading ahu di pudianmi, among, ai dolok panangkopi situriak ni sinuantunasta punsu ni siubeonta i, ima na so tarsarihon simangkudaphu didadang ari diullus alogo i...\nAndung ni parumaen ni na mate i\nAi barani ma ho hape among na umbalos ahu tumadingkon hami na di pudianmon. Boha ma parsimalolongkononku siadosan punsu ni siubeonmi na so martonga ni asean na di pudianmi. Anggo simangarudok nian among, nunga matua bulung di jolojolomi nunga marsinuantunas ahu dua simardung, ima sisumbaon ni damang na di jolo-jolongki marsinuan beu ahu tolu simardung. Ai aut martonga ni asean siadosan detak so bosar do na dangol di bagasan rohangki.\nIa marobur ma damang na umbalos ahu sursar ma na dangol da amonge di bagas pangarohaingki, bosar ma na hansit i. Ai tarduru siadosan sian sain hami siadosan i, so naggo martonga ni asean simangarudokna i. Aha ma simangarudokhu nunga marsinuan beu ahu tolu simardung, marsinuantunas ahu dua simardung i. I ma na dumangol da amonge siadosan punsu ni siubeonmi nanggo tung martonga ni asean i nian di pudianmi asa marobur damang tu situmalin i. I ma da umbahen golap na tiur huparsimalolongkon umbahen urmun na tiur hutailihon...\nAndung ni anak ni na mate i\nHuandung ma damang i, damang i amoong, among na marsinuan. Ba, di dia ma damang palilungangku da among, ai palilungangku damang mardalan sirumimpang na malilungi dolok simanabun pinalilunganmi, patambor silumuhut paungan situmalin i. Jadi tading ma au among songon durame di balian i. Boa durame di balian da among boi ulahan i. Ba, di dia ma damang palilungangku da among, nanggo sada siatongkinan, nanggo songon na ambat di pintu, songon na jumpang di hite damang i among na mura lupa on di sinuantunas ni damang dohot sinuan beumi dohot sisumbaon ni damang na di jolo jolongki, among...among...among...among...!!\nBa di dia ma jalahanku damang among, damang nai parsihol i, parsimangkudap na so tupa sumungkari, na mantat gundur pangalumi ansimun pangalambohi i, damang i among !! Damang among, babiat di pintu, gompul di alaman i, dundang soaloon, tanduk so suharon. Lili so sumogir, banebane so sumungkar i, hupalilungkon parsimangkudap ni damang tu simangarudokki.\nJadi digotap ma among songon baion sijalinon i na halonglongan damang au amongoi da sian jolo-jolongki. Jadi malilung ma among harurusan aek silumanlan na songon batu mangulang songon aek mabaor i da sian simalolongki. Among..!! na so tabahen holong oi ! Ba dia ma hatahonongku da among, na haroburan damang i. Ai aut na malo manjomputi ahu nian na songon na seang i na malo mamutihi songon na abur i, putihangku ma i nian sidangolon dibagas siubeongki, na magodang panaguhan among; jadi na so margogo do ahu da among humatahon na hansit i, na haroburan damang on tian jolojolongki. Damang among na lambok malilung i among; ba didia ma damang palilunganku da among ..!!\nAndung ni hela ni na mate i\nAmonge among na sumuan au, dia dibahen marsiruntuson damang among tumadingkon hami na dipudianmon. Boha ma pamutihikku among disituriakmu ditangihon sipareonki; mandabu siajaron ho nian among ditangihon sipareokku; banebane so sumugor i; lili so sumungkar i, i ma na so haputihan ahu da among, ai so adong be mambahen siajaron tu ahu lapalapa i. Ai undoton ma hami hape among, ai nunga marobur damang among; songon solu na buruk ma hami hape among siundoton i, i ma umbahen songon aek mabaor da among siulubalang aek tian simalolonghi. Matompas pe silumatahut sian hita among, ndang adong diandung simanghudaphu, holan pinaribot do i diandung simangkudaphu na so marsinuantunas di tonga ni aseanna i, umbahen so adong among donganku marsituriak na haroburan damang di partaonan parsumalin i. Asa tangi ma sipareonmu da among na tumangihon rindangmu rahar di banua on. Ai tarduru amonge rindangmu simangarudokhi songon handang balian i na di duru ni bale dibalian ni parik i, ai malu so dohot ma pinaribot so marsinuantunas di jolojolona i, asa boa ma pangandungku amonge, among na sumuan ahu, na tangis so marrindang di simangarudokki...\nAndung ni boru ni na mate i\nAmong marsiruntuson ma ho hape among tumadingkon hami. Ba ise be donganku marsituriak among di sian ni agalangon on; matua bulung pe ho nian among, tangkas marsituriak do ahu marpaiogon di sian ni agalangon on. Hubolushon do ahu nian among na so marsinuantunas dijolo-jolongki, boha ma pinaribot da among na so marsinuantunas bona ni siubeonmi. Marsitingkiran hami among songon holbung i, marsitatapan hami songon dolok-dolok i dohot pinaribot bona ni siubeonmi, tarduru hami among songon handang balian i. Sai unang ma au malaun matading, unang huparningothon i, hami dohot pinaribot bona ni siubeonmi, mahansithu mangapian amonge di dadang ari diullus alogo i...\nposted by goklas-tambunan.net @ 10:56 AM


Situasi na Mambahen Dame di Tour de France 2016\nJAHA DIBAGASAN HATA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bolanda Cheska Cina Mandarin (Disederhanakan) Cina Mandarin (Tradisional) Dansk Esti Galicia Georgia Hausa Heber Iloko Indonesia Inggris Islan Italia Japang Jawa Jerman Katalan Kinyarwanda Kirghiz Korea Kroat Lituavi Magyar Malagasi Malayalam Melayu Myanmar Nahuatl (Huasteca) Ndebele (Zimbabwe) Norsk Polski Portugis Prancis Rarotongan Rumania Rundi Rusia Serb Serb (Romawi) Setswana Shona Slovak Sloven Spanyol Suomi Swahili Swensk Tahiti Thai Turki Ukraina Valencia Vietnam Xhosa Yoruba Yunani\nSituasi na Mambahen Dame di Tour de France\nPerlombaan sepeda na tarbarita di liat portibi on, i ma Tour de France. Nunga 103 hali perlombaan on dibahen. Di taon 2016, dibahen ma i tanggal 2 sahat tu 24 Juli 2016. Tingki i, godang do angka halak disi na mabiar. Alana di taon 2015, digugai angka teroris do inganan i, jala adong 100 halak na mate. Dung i, di ari libur tanggal 14 Juli 2016, sahalak teroris mamboan truk jala ditabraki ma angka halak na mangida kembang api di kota Nice. Mate ma 86 halak jala godang na luka.\nDungkon masa i, marsitutu do Sitindangi Ni Jahowa paboahon taringot pangkirimon jala mangapuli angka halak na adong disi. Dibahen Sitindangi Ni Jahowa ma rak beroda di godang inganan di perlombaan Tour de France. Lobi sian 1.400 Sitindangi Ni Jahowa dohot tu ulaon i, jala paradehon lobi sian 2.000 sijahaon tu angka halak na mangalului alus ni sungkunsungkun na ringkot taringot parngoluon.\n’Manang Didia pe, Sai Adong do Hamu!’\nMarpindapinda do perlombaan i dibahen jala angka na manonton pe dohot do tu ganup inganan i. Longang do roha ni nasida mangida angka Sitindangi Ni Jahowa na adong di ganup inganan i. Pigapiga hali, angka pengurus perlombaan Tour de France mamuji ulaon ni Sitindangi, jala didok, ”Manang didia pe, sai adong do hamu di ganup perlombaan on!” Godang do angka halak na manonton mandok, ”Sitindangi Ni Jahowa pe adong do dison!” Pigapiga ari di perlombaan i, sahalak supir ndang olo manjalo sijahaon na dilehon tu ibana, ala nunga adong opat sijahaon naung dapotna!\nAla ro Sitindangi Ni Jahowa tu inganan i, adong ma pigapiga halak na mambuat sijahaon sian rak beroda i. Jala i ma parjolo sahali dibuat nasida sijahaon na pinarade ni angka Sitindangi. Umpamana, adong parkarejo siaran TV olahraga na hea mangida angka Sitindangi di perlombaan Tour de France naung salpu. Alai tingki perlombaan on, ro ma ibana tu rak beroda jala dibuat ma buku Rahasia Kebahagiaan Keluarga, ala adong hatorangan na ringkot botoonna sian buku i. Dung sae manjaha pigapiga hatorangan sian buku i, dipaboa ibana ma taringot rak beroda i tu angka donganna, jala dibuat nasida ma pigapiga sijahaon.\nPaposhon Roha jala Paboahon Pangkirimon\nPigapiga halak na manonton perlombaan i mandapothon Sitindangi Ni Jahowa jala paboahon pangkilalaan ni nasida. Sahalak borua paboahon sude arsak ni rohana alani sitaononna jala naeng bunu diri nama ibana. Alai dung dibege ibana barita na uli sian Bibel, i ma taringot tu Harajaon ni Debata, tarapul ma rohana jala ndang saut be ibana bunu diri. Adong muse sahalak borua na mandok tu Sitindangi, ”Tongtong ma ulahon hamu songon on da!”\nSahalak baoa na martungkot mandok, jotjot do ibana curiga tu halak na so ditanda. Hape diurupi sahalak Sitindangi Ni Jahowa ma ibana jala ndang ditanda ibana Sitindangi i. Didok ibana ma, ”Mauliate ma di haburjuonmi jala rapi do ho marpangkean. Gabe ndang curiga ahu tu ho.”\nTahaporluhon do Pangapulion\nDidia do hita boi mandapot pangapulion tingki marhabot ni roha, tingki marsahit, tingki adong parsoalan di parsaripeon dohot di parkarejoan?


PURPAR PANDE DORPI – TanoBatak\nPURPAR PANDE DORPI\nUju manotas tahi nauli jotjot do masa parungkilon ala hurang dos ni pandapot. Gulgul pe halak manosohon hatana sipata do ndang siat tu sapean ni hata hadosan. Tulus pe sipata angka pangkataion, alai sipata ndang halehetan ujungna. Ndang adong naholip di angka pangkataion tingkos ala sangkap nauli do i di rohana, ujungna tedak pandohanna. Sipata hinorhon ni i ndang maralangalang rohana marhite sian nasa hamaloonna asa siat tahina i di rohana, ujungna songan na guntur begeon.\nIanggo angka partahi naroa, tung so barani do i mandok hatana sian na patar jala gogo, ala mabiar ibana dibege halak. Molo adong jea pangkorhon ni sangkap ni angka partahi naroa, manigor humotok do angka natorop mangasupi. Ala ni i ma umbahen sai di naholip partahi jat marhusip-husip jala bilolangon matana humaliang manjamoti unang adong umbege hata nasida i. Togu do padan di angka pangkataion sisongon on, manjaga unang tahop jea tu nasida.\nTung so tarida pe partahi jat di angka haurahon namasa binahen ni angka sangkapna, ianggo natorop sai adong do na boi marnida di roha agan pe so marnida di mata.\nHata ni natuatua do na mandok purpar pande dorpi mantat tu dimposna, sip parmihimmihim mantat tu hotokna.\nGodang do halak mandok dirina partahi nauli martarias tu desa naualu mandok nidokna i, ala so siat tu lobuan nagodang gabe simpul ni hata. Deba martarias humaliang dia angka sangkapna nadenggan na so dung dijangkon donganna. Angka jolma sisongon on ma na jotjot marjaupalis, molo adong martahi manarea ibana, alusna: ‘Ndang tung ringkot pandapothu di hamu, ai na uju i hudok ndang dijalo hamu’, ninna ma, jala laos marbangkohon i ma ibana.\nAngka na manarita tu donganna na so pasiat hatana, jotjot do i patubu bada di angka na sapartahian hian. Molo so adong panganjuon, bada ma ujungna. Uli pe ujung ni sangkap sapartahian, ndang parsidohot be angka parjaupalis.\nAngka parmitmit pe sipata adong tubu bada. Molo ndang dos rohana marbagi parbue ni hajahatonna, ujung na sirang be ma nasida di partahian masiula di ibana be. Masionggopan ma nasida, tu natorop marpaula ma ibana partigor manihai donganna parjahat i. Hape songon i do balikna ro tu ibana.\nMolo tinumpahan pardamean ni angka parjahat asa marsada nasida dibagasan dame mangulahon hajahatonna, dohot do iba parjahat disi.\nPoda ni natuatua do mandok idupan nauli, saemon naroa, manang hata na somal puji nauli, pinsang naroa. Molo nilehon pujian tu siulahon nadenggan, panungkolion do i asa lam marbungaran roha nadenggan i di parulanna siganup ari. Molo pininsang siulahon naroa, asa muba do ibana sian pangalaho na roa i pareakhon nadenggan.\nAlai sipata adong do pangkorhon na humurang di angka pambahenan sisongon on, lapatanna, olo do dung pinuji nauli ujungna manggang songon pangaritan, ima angka pangalaho pangarupa. Molo pininsang angka siulahon naroa, gabe manggarpas do ibana mangasupi mangaromparhon naroa huhut mangalului angka angka hahurangan ni si paminsang i.\nMolo adong sada lobuan ni halak partahi nauli marsangkap laho mangalului dalan paingothon angka partahi naroa, ujungna marlobuan do angka sisada sangkap tu naroa mangalului dalan laho mangabor sangkap ni angka partahi nauli i. Moru ma hagogoon ni angka partahian i uju adong parjehe sian nasida marsiodop tu solu ni musu. Ido sipata umbahen purpar pande dorpi, burbar dorpina, sip parmihimmihim, tarsuruk jorgong patna.\nBada na so haintopan nama namasa molo ganup masijujur pintorna angka na marsalisi. Lam muse nunga tangkas angka hahuranganna, alai sai dijujur tingkosna dilului hasalaan ni alona. Ima angka na lupa di poda ni natuatua, jujur mula ni bada, bolus mula ni parrosuon. Molo angka napantas marroha mandok molo bada tinahopan, hamagon nunga idaon dijolo, molo dame niluluan, parsaulian nunga idaon dijolo. Tung mamora pe siulahon hagunturon manghalomohon bada, ndang jajabutan sogot lea sian ibana. Alana i do umbahen didok natuatua ummarga do hadameon sian mas, ummuli sian simata godang. Diumpamahon do: Habang sirubaruba tu bona ni saesae, uli pe hata pintor ulian do hata sae.\nSatu respons untuk “PURPAR PANDE DORPI”\nSongon na susa do mambaca description ni cerita on.\nAdong do bahasan ttg Tahapan ni pernikahan Batak lae, mulai dari Marhusip -> Martuppol -> sampe Ulaon na Godang\n*** baca artikel “anak tubu boru sorang”\nMaret 11, 2008 at 12:19 pm


Jesus, na So Halak Jahudi, dohot ”Biang” (Mateus 15) | Andorang So Bonom Kapal ni si Paulus (Ulaon ni Apostel 27)\nNa mangaleai do Jesus tingki dibahen ibana tudosan taringot tu ”biang”?\nPatung ni sahalak dakdanak na mangabing anak ni biang, sian Junani manang Rom (di abad na parjolo SM sahat tu abad paduahon M)\nDi sada tingki, di perbatasan ni Israel dohot provinsi Siria, adong ma sahalak borua sian Junani na manjumpangi Jesus laho mangido pangurupion. Laho mangalusi i, dipatudos Jesus ma halak na so Jahudi songon ”biang”. Di Uhum ni si Musa, sada binatang na ramun do biang. (3 Musa 11:27) Alai, na dileai Jesus do borua i dohot halak na so Jahudi na asing?\nNdang songon i. Na tinuju ni Jesus disi, i ma laho paboahon tu angka siseanna, jumolo do urupanna halak Jahudi di tingki i sian bangso na asing. Jadi dibahen ibana ma tudosan, ”Ndang tama buaton sipanganon ni angka dakdanak laho mandabuhon tu angka biang.” (Mateus 15:21-26; Markus 7:26) Di tingki i, somal do halak Junani dohot halak Rom mamiaro biang di jabu ni nasida jala marmeami do biang i dohot angka dakdanak. Jadi, hata ”biang” disi manggombarhon na dihaholongi do angka halak na so Jahudi. Dialusi borua i ma Jesus jala didok, ”I do nian, Tuhan; alai diallang biang i do angka na pisik na mardekdehan sian panganan ni ompuna.” Dipuji Jesus do haporseaon ni borua i jala dipamalum ma boruna.—Mateus 15:27, 28.\nBoasa didok si Paulus asa unang pintor borhat nasida markapal?\nBatu ukiran na margombar kapal barang na balga (abad na parjolo M)\nMasa do alogo na gogo na mangambati kapal na mamboan si Paulus tu Italia. Andorang so markapal, didok si Paulus do asa unang pintor borhat kapal ni nasida. (Ulaon ni Apostel 27:9-12) Boasa didok si Paulus songon i?\nDiboto angka parkapal, godang do jea na boi masa molo markapal di Mediterania tingki musim dingin. Di parsitongaan ni bulan November dohot parsitongaan ni bulan Maret, ndang adong na markapal di laut. Alai, pardalanan ni si Paulus dison, i ma di bagasan bulan September manang Oktober. Buku Epitome of Military Science, na disurat si Vegetius sian Rom (abad paopathon M) mandok taringot tu markapal di laut, ”Pigapiga bulan denggan do cuaca, di bulan na asing ndang tontu, jala pigapiga bulan nai, ndang boi markapal.” Didok si Vegetius do, na denggan cuaca i ma sian 27 Mei sahat tu 14 September. Na so tontu cuacana, i ma sian 15 September sahat tu 11 November jala ndang boi markapal sian 11 Maret sahat tu 26 Mei. Jotjot do si Paulus laho tu pigapiga luat ganup taon, alani i tangkas do diantusi ibana taringot tu cuaca. Diboto na mamboan kapal dohot nampunasa kapal i do taringot i, alai ndang dioloi nasida hata ni si Paulus. Ujungna, bonom ma kapal i.—Ulaon ni Apostel 27:13-44.\nJesus Pamalumhon na Marsahit\nBoasa ndang hansit roha ni boru Junani i tu hata ni Jesus?\nDiboto Hamu do?—Joujou Paboahon No. 5 2017


Surat ni damang sina huta – Amani Partogi\n← Salawar Jeans…..\nSurat ni damang sina huta\nPosted on 30 Maret, 2010 by Hendry Lumban Gaol\nTung mansai las rohani siJatenggen mida surat tongosan ni among na sian Pakkat. Humalaput, dibukka ibana surat jala di jaha. Arop situtu do rohana, nauli jala na denggan alus ni amongna, AmanJatenggen di pangidoanna . Nungnga sabulan lobi dipaima ibana balos ni surat on, didok rohana na, dipatulus amana sakkap ni riohana, ima manuhor motor manang kareta dalan-dalanna tu kampus.\nDidok ibana di disuratna na dibulan-bulan na salpu, ia di pudian ni ari on, tung mansai godang tugasna, tarlumobi ma na laho pasidukkon sikripsina. Siala haporluan on, dipangido ma motor tu amongna.\n“Bapa, on nama taon parpudi au kuliah, asa tor boi au tammat taon on, ninna rohakku nian molo siat pangidoan, tongoshon ma jo hepeng asa hu tuhor motor manang kareta dison. Ai jumotjotan tu tu lapangan nama au mangalului data tu sikiripsikki. Nian molo binandikkon do tu akka dongan, dang dihana nian i. Anggo akka donganhu, markijang do, adong na markuda, adong mar panther, adong muse mar jaguar. Jadi ninna roha nian, ba, dang pola sahat tusi, holan martiger pe nian au bapa” ninna ibana isi ni surat na i.\nHuhut ma ditongoshon muse akka puttenna tu bapakna di Pakkat, ninna rohana asa tung las roha ni amana mida ibana, ai malo jala toho do hape sikkola ibana. Jala satokkin nai, insiniur nama ibana. Ihut ni i, asa tor dipatulus pangidoanna i.\nDung dibukka ibana surat ni amangna i, dijaha ma nanget tu toru, manat jala marulahulak ganup baris. Didok amana ma disurat na, songon on.\n“Anaha, hasian na lagu. Las do rohakku manjaha surat mi, nang songoni inongmu, las situtu rohana mida gobbar na tinongosmi, ai hipas do ho hape amang di Jakarta. Jala tung las roha mida akka puttenmu na tinongos mi. Hupamanat, jala hujaha nanget-nanget, ba tabba ma pos ni rohakku tu ho. Dang marisuang hape gogo nami i, namapparsikkolahon i. Dang marisuang gogo ni anggim na dua on, maru so lao mangaratto nasida, asa adong dongan nami marari-ari tu akka dongan sahutatta. Ai anak na miniahan, anak sijujung baringin do hape ho. Diboto ho, ai holan hodo pomparan ni opputta na sarjana annon. Akkup ni i, anggim nang ibotom na lima i pe, tung mansai masihol ninna tu ho, marsihgulut do nasida laho marnida gabbar mi, eu..tahe, holan i nama pasobbu sihol ni roha nasida mida ho. Sai dipatulus Tuhanta ma akka sitta-sitta ni rohami.”\nSahat tusi, songon na so siJatenggen marhosa, naeng manetek iluna, manjaha surat ni amana dohot inana. Dibayakkon ibana, amongna mamuddak salak sagoni bolon sian Sitahuis tu onan Pakkat, hosa-husa. Maradi ma di panasapan i, huhut mangisap timbaho pulos. Dungi, di ingot ma muse inana martiga ikkan asin di balerong Pakkat. “Ue..tahe damang nang daianng on”. ninna, naeng manetek iluna.\nDibukka ibana muse tu harotas na mangihut.\n“Anaha, naburju, hasian ni dainang, buhabajukku, anak ni amana. Nunga takkas hujaha sude isi ni surat mi, tarlumobi na mangido hepeng ho tu hami, laho manuhor karetam. Anggia, takkas situtu diboto ho, datung adong hodatta, datung adong pantherta, suang songoni nang kijang. Dang songon natoras ni dongan mi, amangmon. Ai diboto ho do, holan hauma sisattopak i nama artatta, ima saba na di Sitahuis i, ipe nunga hu gagadehon tu amangborum, par-Sigalapang tikki na mangido hepeng ho natolu bulan na salpu. Asingi ni hauma i, ba arta na mararga di hami holan sada nai nama, ima pahan-pahanan ni inangmu. Boha, anak ni babi an ma hu tongoshon anggia, asa adong batak-batakonmu tu kampusmu, gatti ni tiger na pinangido mi?. Hatop alusi anggia asa huboto manongoshon”\nTarhatotong ibana manjaha surat ni amongna i. Tarjolma ibana. Dang ditorushon be manjaha sahat tu toru.\nDungi ditoru sahali, disurathon amongna amanJatenggen ma muse “NB: Molo apala rikkot hian kareta i di ho, gadison hu ma tong golok paragat na tajom on asa adong tongoson tu ho, manang na golok on ma hu tongoshon anaha, alusi!”\nManggirr siJatenggen manjaha surat i, ro iluna. Tartoppuk andora, ai so ditanda ise amongna.


Songon dia do Hita Mananda Ugamo na Sintong? | Barita na Uli\n1. Holan sada do ugamo na sintong?\n”Jaga hamu ma angka panurirang pargapgap.”—MATEUS 7:15.\nTu angka halak na manghaholongi Jahowa, Jesus patuduhon sada dalan, manang ugamo na sintong. Dipatudos ibana do i songon dalan laho tu hangoluan na salelenglelengna. Jesus mandok ’otik do halak na bongot’ sian dalan i. (Mateus 7:14) Holan sada do dijalo Debata ugamo i ma na marojahan tu hataNa. Sude na mangihuthon ugamo na sintong mardalan di dalan na dihalomohon Debata.—Jaha Johannes 4:23, 24; 14:6; Epesus 4:4, 5.\n2. Aha do na dipaboa Jesus taringot tu halak Karisten sipaula?\n”Dihatahon nasida do, naung ditanda Debata, alai disoadahon do Ibana di na niulanasida.”—TITUS 1:16.\nJesus paingothon na laho ro panurirang pargapgap mambahen ramun hakaristenon. Sian duru, halak i suman songon siihuthon ugamo na sintong. Gareja ni halak i mamparhatutuhon Karisten. Alai, toho do i sasintongna? Sian dia i taboto? Halak Karisten situtu patuduhon parange dohot parniulaan na denggan di jolo ni sude jolma.—Jaha Mateus 7:13-23.\n3. Songon dia do boi tatanda angka siihuthon ugamo na sintong?\nIda ma lima tanda na di toruon:\nNa mangihuthon ugamo na sintong mangargai Bibel, alana Bibel do Hata ni Debata. Diusahahon nasida do mangulahon prinsip-prinsip na adong di Bibel. Alani i, ugamo na sintong ndang songon angka ugamo na marojahan tu pingkiran ni jolma. (Mateus 15:7-9) Angka siihuthon ugamo na sintong diulahon do songon na ni ajarhonna.—Jaha Johannes 17:17; 2 Timoteus 3:16, 17.\nNa mangihuthon ugamo nasintong pasangaphon goar ni Debata, Jahowa. Angka panurirang songon si Musa dohot si Daud mananda jala manjouhon goar i. (2 Musa 3:15; Psalmen 8:2) Nang Jesus dipasangap do goar ni Debata alana dipabotohon tu halak na asing. Diurupi ibana angka jolma laho mananda Debata jala mangajari nasida martangiang laho pabadiahon goar ni Debata. (Mateus 6:9) Di inganan muna, ise do na paboahon goar ni Debata tu angka halak?—Jaha Johannes 17:26; Rom 10:13, 14.\nNa mangihuthon Jesus mambaritahon Harajaon ni Debata. Debata marsuru Jesus laho mambaritahon barita na uli taringot tu harajaon. Harajaon ni Debata i ma sada harajaon na mangalehon panghirimon tu sude jolma manisia. I do tongtong dibaritahon Jesus sahat tu na mate ibana. (Lukas 4:43; 8:1; 23:42, 43) I do asa didokhon siihuthon ibana ingkon mambaritahon sisongon i. Molo adong halak na ro manjumpangi hamu laho mambaritahon taringot tu Harajaon ni Debata, sian ugamo dia do nasida?—Jaha Mateus 24:14.\nNa mangihuthon Jesus ndang parsidohot tu haportibion on. Mura do tandaonta nasida alana nasida ndang olo mangihuthon rumang ni politik manang paimbarhon jolma. (Johannes 17:16; 18:36) Asing ni i, ndang diulahon nasida pambahenan manang parange na geduk songon parange ni hajolmaon na di portibi on.—Jaha Jakobus 4:4.\nNa mangihuthon Jesus marholong ni roha situtu do tu dongan sahaporseaonna. Hata ni Debata mangajari nasida laho pasangaphon sude jolma sian saluhut houm. Ugamo na so sintong jotjot parsidohot tu porang. Alai, siihuthon ugamo na sintong ndang diulahon sisongon i. (Mika 4:1-3) Gariada, siihuthon Jesus dilehon nasida do tingki dohot gogo nasida laho mangurupi dohot mangapuli sude donganna jolma.—Jaha Johannes 13:34, 35; 1 Johannes 4:20.\n4. Boi do hita mananda ugamo na sintong?\nMolo pandapot muna, ugamo dia ma na sude ajaranna sian Bibel, pasangaphon goar ni Debata, jala mambaritahon na holan Harajaon ni Debata sihirimon ni sude jolma manisia? Punguan dia ma na patuduhon holong jala ndang parsidohot tu parporangan?—Jaha 1 Johannes 3:10-12.


Boasa Godang Halak Margabus—Porlu dope Hajujuron Saonari?\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Bassa (Kamerun) Batak (Karo) Batak (Toba) Bislama Bolanda Boulou Bulgar Cakchiquel (Central) Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Mandarin (Disederhanakan) Cina Mandarin (Tradisional) Citonga (Malawi) Dangme Dansk Drehu Efik Esti Ewe Farsi Fiji Fon Ga Garifuna Georgia Guarani Gun Hausa Heber Hiligaynon Hiri Motu Iban Ibanag Igbo Iloko Indonesia Inggris Isoko Italia Japang Jawa Jerman Kabiye Karen (S'gaw) Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Krio Kroat Kurdi Kurmanji (Sirilik) Kurdis Kurmanji (Kaukasus) Lamba Latvi Lhukonzo Lingala Lituavi Luganda Luo Luvale Magyar Makau Makedonia Malagasi Malta Mam Maya Mazatec (Huautla) Melayu Mende Mixe Mizo Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ndebele (Zimbabwe) Ngabere Ngangela Ngangela Nias Norsk Nyaneka Nyungwe Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin (Kamerun) Polski Portugis Prancis Quechua (Ayacucho) Quechua (Bolivia) Quichua (Imbabura) Rumania Rundi Runyankore Rusia Samoa Sango Saramaccan Sena Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swensk Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Turki Tuvalu Twi Tzotzil Ukraina Umbundu Urdu Urhobo Uruund Vietnam Wallis Wayuunaiki Wolaita Xhosa Yoruba Yunani Zande Zapotec (Isthmus) Zulu\nPorlu dope Hajujuron Saonari?\nSi Hitoshi karejo di bagian akuntansi di Jepang. Tingki mangetong hepeng ibana dohot bosna, disuru ma si Hitoshi mambahen laporan palsu. Alai didok si Hitoshi ma targanggu do panggora ni rohana mambahen songon i. Ujungna dipakaluar ma ibana sian parkarejoanna i.\nDung pigapiga bulan, marsak situtu ma si Hitoshi. Mabiar ibana ndang adong na manjalo ibana karejo. Umpamana tingki mangalamar karejo, dipaboa ibana do tangkas ndang olo ibana mangulahon ulaon na so jujur. Didok na mewawancarai ma, ”Asing hian ho!” Gabe holsoan ma si Hitoshi, ninna ibana ma, ”Ra ndang adong be labana molo marparange na jujur.” Alai, dipatogu keluarga dohot donganna ma ibana asa tongtong jujur.\nPengalaman ni si Hitoshi on, mangajari hita ndang sude jolma lomo rohana jujur. Pigapiga halak mandok ndang marlaba parange sisongon i, tarlumobi tingki marbisnis. Sahalak borua sian Afrika Selatan mandok, ”Rap tinggal do ahu dohot angka halak na so jujur. Jala sipata, olo do balga pangkorhon ni parange nasida i tu ahu.”\nSada sian parange na so jujur naung somal saonari on, i ma gabus. Pigapiga taon naung salpu si Robert S. Feldman na singkola di bagian psikologi di Universitas Massachusetts Amherst mandok 60 persen halak naung magodang margabus sahali di bagasan sampulu minut. Didok si Feldman muse, ”On mambahen songgot rohanta. Alai sasintongna, ndang lomo rohanta sai mangulahon gabus.” Masuk akal dope ninna rohamu godang halak mangkasogohon gabus alai tongtong dope sai diulahon gabus?\nBoasa dope adong gabus, manangko, dohot angka parange na so tigor saonari on? Aha do pangkorhon ni parange na so jujur tu angka jolma? Jala na rumingkot, songon dia do asa unang taulahon parange na so jujur?


Guru Parmabuk – TanoBatak\nMarsiribur-ribu ma hita angke. Hira-hira taon 1980-an ma on, tingki singkola SMA di Barus. Adong do sahalak guru nami marga LG. Gogo situtu minum tuak. Di laponta on didok : SEPULUH GELAS TUAK, MASUK NERAKA, molo ibana SEPULUH GELAS TUAK, MATA MENYALA dope. Jala muse so pola dianturehon ibana natarsurat i. “Tu narokko pe taho, ai disi do godang kode tuak,” ninna ibana do molo dipasingot donganna. Boi ma dohonan amanta on tungkot ni lapo. Molo di kungfu China, sarupa tu “suhu” ma ra level ni ibana.\nSude do diboto amanta on lapo tuak di luat Barus. “Tuak ni Ama ni Jonggi Tarihoran na di Sihorbo an songon na ngali-ngali. Mual i do haroa ditahui disampur tu raru i,” olo do ninna amanta on tingki pas minum di lapo ni Ama ni Hendry Lumban Gaol di Pasar Baru on, di topi ni Aek Sirahar i. Jonok tu Pasar Tarandan an do i. Molo ro tuak sian paragat, sude do parlapo i manabunihon apala dua botol laho di ibana. Alana ris do ganup ari lapo on diedangi mulai haruar singkola di hos ni ari sahat tu tonga borngin. Sai marsepeda do amanta on mangadangi lapo i. Olo do sepedana on holan ditogu-togu, molo mirdong dihilala . Manang songon i di tinggalhon di topi dalan i, baru hami ma disuru mangalap. Adong do meja dohot karosi spesial di ibana di ganup lapo. Molo ro tu lapo i, ingkon disi do ibana hundul. Molo istilah saonari, tamu VIP ni ganup lapo ma amanta on.\nMolo mangajari di parsingkolaan pe, jot-jot do mardongan mabuk. Marpilitan ma olo dipandok, kapur tulis do na soada, alai didok do pangapus. Sude do angka parsiajaran na nilehonna sai dikaithon tu lapo tuak. Molo tugas, manang PR saonari on, sai mambahen pembukuan ni lapo tuak do disuru (alana pelajaran tata buku do ditiop). Susa ma iba, ai so adong parkode tuak i mambaen pembukuan. Olo ma ala ni PR na so sidung i, gabe tarrimas ibana. Balobas na ganjang i ma olo dipangalotakhon tu ulu nami be.\nAdong ma daba donganhu tingki i, goar na si Kalapas, marga Manalu, hutana di Janji Maria, jonok ni Huta Pananggahan on do i. Jot-jot do ahu dohot lae on tu lapo marnonang huhut marende-ende, alana sai rade do gitar disi. Sahalak naburju do ianggo lae on mardongan, jala malo muse nang marende. Sai parekkelon do dibahen. Alai adong saotik na hurang (antar maju saotik simanggugut i tujolo-santabi).\nDi sada bodari, marende ma hami di Kode Tuak ni Ama ni Gomos Pasaribu di Sigambo-gambo on. Huendehon hami ma ende “Marudur do sude”. Molo so sala au Nainggolan Sister do mempopulerkan lagu on di tingki i. Hape naso panagaman, ro ma da amanta on tu lapo i. Habis minum tuak sian lapo ni Ama ni Juande Panjaitan di Kampung Mudik, martambul dengke aso-aso. Pintor sip ma hami marende on. Ai biar do roha mangida guru ni iba najalo, pajumpang di sada kode tuak muse. Soara pe namarende on gabe mellop-mellop saotik ma, jala bohi pe ni padao-dao ma manaili tu na asing, asa unang tarberengsa, ima dirohanami. Hape dibereng do daba.\n“Boasa gabe sip hamu, torushon hamu marende i asa adong begeon”, ninna amanta on\n“Daong bapak, naeng mulak nama hami, alana marsogot sikkola”, ninna hami mangalusi.\nSip-sip ibana, huhut laos gabe dipajonok tu hundulan nami i. Hape nasopanagaman daba, pintor di pastap amanta on ma hurum ni laenta si Kalapas on. Gogo hian, huhut didok, “boasa sai parengkelan mu au sian nangkin, ai dirimpu ho do na mabuk au?”. ninna ibana. Hape so adong mengkel laenta on, na songoni do nungnga keadaanna. Marpitor ma laenta on, marrara ma nang hurum i. Pola do hira-hira tolu ari marbosar.\nDi sada tingki muse, dilaon-laon ni ari, pas hami di lapo ni Ama ni Juande Panjaitan, ro ma amanta on. Nungnga marrara bohi i, mangkatai pe so tangkas be batu ni hatana. Angka bahasa Inggris nama deba dipandongkoni. Angka jamita deba. Dung dibereng hami di lapo i, pintor dijonoki. Mabiar ma hami da, tarlumobi laetta si Kalapas. “Sotung dipaduahali muse mamastap ahu,” hira-hira songon i ma dibagasan rohana. Sai sip-sip ma ibana di suhi-suhi ni lapo i, mamurgut huhut ma ditutup pamanganna dohot tanganna. “Betak annon salah pengertian bapak on,” ninna rohana.\n“Ho”, ninna amanta on manudu si Kalapas ondeng.\n“Tuson jolo ho alias come here”, ninna amanta on muse.\nHira hungkam ma da bohi ni laenta on ala ni biarna. Manggirgir ma dohot ulutot na. Hosana pe nanget-nanget ma diombushon, mabiar taranggo uap tuak ni si sagalas naung didorguk na i. Alai dipatogar-togar ma badanna, Dipajonok tu amanta on.\n“Tenju au, sagogom baen”, ninna amanta on.\nDang olo antong laenta on manenju da. Ba ise do halak olo manenju guruna. Sotung dipecat sian parsingkolaan. Sai sip ma laenta on jala unduk.\nAlai sai dipaksa amanta on ma asa ingkon tenjuonna ninna ibana. Dang tarjuasa, gabe ditenju laenta on ma butuha ni amanta on sagogona. Marsogot na pittor dilehon do punten 9 di di ibana daba. Alasanna diboto hamu do? “Keributan adalah salah satu parameter yang harus dimasukkan pada kolom keterangan dalam Buku Harian dan Rekening Koran Kode Tuak”.\nMolo hea hamuna tu Barus, gareja HKBP pas ma di topi ni parbalan i. Jonok tu benteng ni Bolanda najolo. Parsingkolaan SMA Negeri Barus pe jonok do tu si. Balga do antong gareja on. Jabu ni amanta pandita hira-hira 100 meter ma sian gareja i dompak Pasar Batu Gerigis on. Jabu nia manta padinta on balga, timbo tombarana, jala lambas emperna. Model ni jabu na jolo ma.\nDisada bodari hira-hira pungkul 9 borngin, pas mabuk amanta guru on, laho ma ibana tu jabu ni pandita on. Ai jotjot do songoni, molo nungnga mabuk jabu ni halak pe gabe dianggap do jabuna.\nDipasingot amanta pandita on ma haroa asa unang holan na mabuk ulaonna ganup ari. Sai dialo do antong hata sipasingot i. Gabe umbalga do soarana sian soara ni amanta pandita on. Ujung na gabe burbar ma sude.\n“Ai so adong do diargai ho au amang pandita, ro au tu jabum las sagalas tuak pe so adong dilehon ho. Alai sai dimuruk-muruki ho au. Hepengku do manuhor i,” ninna amanta guru on ma muse.\n“Tu balianan ma ho lao, begu laut i pe so olo mandongani ho. So maila do ho”, ninna amanta pandita on mangalusi, ala ni rimas na.\n“Timbo singkolam panditanami, au pe timbo do singkolangku. Nang pe untimbo ho marsingkola, holan marmahan do diula ho (lapatanna : penggembala umat), hape ia ahu holan sarjana muda do alai boi do gabe guru ni SMA. Ahu do napatut mangajari ho”, ninna gurua on muse. Boha ma hata ni na mabuk, rarat ma songon api di ri, ai so diboto be manang ise angkup na mangkatai.\nMuruk situtu ma antong amata pandita on. Balga-balga ma tong nang soarana. Dipabali ma guru on sian jabu i. “Kaluar ho begu,” ninna. Alai dang olo amanta guru on mijur. Gabe dipahundul do teang di balatuk ni jabu i, huhut sai didatdati marbete-bete. Ujung na didok amanta pandita on ma songonon:\n“Ai ho, sai dilaosi ho do angka hata ni Tuhan nahujamitahon i. Unang mabuk ningku, sai mabuk do ho. So diboto ho, ai targantung tu au do molo naeng masuk tu surgo i ho. Au do maniop karcismu tu surgo i,” ninna amanta pandita on. “Ala so tardok be poda dohot hata nadenggan tu ho, saonari huribak ma karcis mon, dang na degeionmu be surgoi”, ninna amanta pandita on manguduti muse. Dibuat ma harotas sian sangku ni bajuna, laos di ribak-ribak, digete-gete hian, jala diambolonghon. Marserakan ma di alaman ni jabu i.\nHape diboto hamu do. Ai karcis ni motor tu Sibolga do na digete-gete nai, laho pangkeonna hian marsogot nai……….. (Ai sama-sama mabuk do hape nasida).\nOktober 15, 2009 tanobatak\tMabuk, Tuak\n40 respons untuk ‘Guru Parmabuk’\nDang dope hea huida pandita mabuk uda…alai molo guru do, godang, ai jotjot hian do donganhu mabuk guru nami….\nGuru ni si Adonia do huroa parmabuk hehehe…. Ai ise muse A Hendry Lumbangaol parlapo i ate…hhehe\nOktober 15, 2009 at 1:23 pm\nGabe sundat ma amanta pandita i laho marjamita tu Sibolga..? seang ni karcis nai, hape molo tinuhor tuak dos tu arga ni karcis i, nga dapot sajereken tuak di Pollung.\nOktober 15, 2009 at 2:10 pm\nAlai tung pe par mabuk guru i, anggo murid na i, jago do ate.\nApalagi ma molo dang par mabuk hian amanta guru i, ba ra nunga gabe menteri murid nai bah…\n(sedang sibuk saonari amantai manusun kabinet, gabe dohot komentar niba sahat tu menteri)\nOktober 16, 2009 at 8:09 am\nBang Adonia…… Paitte!! molo mulak ho tu Pakkat ikkon husmbst ho di jabunami,…dibarita-baritahon ho lapo ni bapak nami, lapo parmabukan. Dang hea i dah, …terlalu!!!……..\nMolo nauntabo tuak ima sian huta LAKSA do, tuak namangapayang,..ia so i sian TUKKA nama….ro be ma hamu tu Pakkat molo naeng minum tuak hamu. Dokkon sabbong goarghu!!….heheheheh 😉\nOktober 16, 2009 at 1:12 pm\nBah Hendry, pola muruk ho. Hape promosi doi tanpa biaya.. B-)\nMolo mulak kedanta i, ba au ma pengawalna, asa diboan jolo au mangalang sombom he..he..\nOktober 16, 2009 at 1:19 pm\n@ Ampara niba Henry Lbn Gaol\nHa…10X horas ampara ba. Adong kesamaan karakter ate. Maaf ma puang. Alai daba di dok Amanta Na di Pasar Baru i do tong tiokki i songonan: Ai bona nia aek sirahar on sian pakkat do ima temba, sihombang. laksa, sibambanon. Ai disi do gok bona ni bagot lao siagaton. Jadi ba tung aek sirahar i pe ditahui di kode i, ai tong do godang tuak nai. Apalagi ma di laksa, siniang, sihombang tung mansai godang do tuak. Alai ikon sian hutanami do daba raruna, sian Siambaton, anggo i pe baru topek, dicampur dohot jengkol natata.\nIdo kan amparakku\nOktober 16, 2009 at 2:50 pm\nhendry lumbangaol berkata:\nAlai ikon sian hutanami do daba raruna, sian Siambaton, anggo I pe baru topek, dicampur dohot jengkol natata……\nJadi buti suhutanna bang…..\nSahat do barita I TU is Jamordong, sahalak na gogo minum tuak sian huta Laksa. Didok rohana, naeng pauba dai ma Jo nian ibana, AI anggo tuak nadi laksa, siniang, sihombang nunga dai aek be dihilala ibana. Lao ma ibana TU Tukka, tong ma didai tuak I, mulai sian lapo in Sipardosi di Tukka Na Jonok, sahat ro di tuak in is Mutte di Tukka Ambobi, jonok TU lombang sigurung-gurung I.\nNinna rohana , dang main tong tuak di tukka on, dang anggo mongona I.\nAngon-angon di nalao mulak ibana sian Tukka, dibege ibana ma di lapo di pasar Pakkat I adong piga-piga halak na minum tuak. Di tangi ibana ma nanget, dungi dapotsa ma batu in hatai, didok ‘di Siambaton do tabo tuak, sagalas pe in inum alai tor mangonai”.\nBah..naruhani is Jamordong, AI nabinoto dah “Siambaton panakko” hape on, tuak na tabo ninna disi. Huroa manginongi ma dirohana, jala ikkon Lao ibana Tu Siambaton. Balik arina, toho ma tutu, Lao ma sahalakna.\nAttar 15 kilo meter ma nuaeng on, sian huta Laksa TU siambaton. Dihatopi ma borhat sian laksa ASA sahat potang air disi.\nTutu ma dah, godang do tutu tuak I di Siambaton, apa di lapo in sihotang tokke gota I.\nDisobur ibana ma tuak on hatop, sagalas, dua galas, tolu galas…. ” dang mardai!!…tumabo di laksa!” ninna mandok nadihutana.\nHuroa, dang pe dang mardai ninna, alai anggo tuak I, nunga mangula be. Nga tabo be makkatai ibana dilapo I. Disuhuthon ibana ma na jalo go ibana. Dang parbiar. Hape sabotulna parbiar do bayon. Alai ala nunga tuak i namakkatai, bah barani ma ninna ibana.\nSai na adong do na sipanggaron.\ndisuba parhuta i ma ibana. Molo na jago do ho, lao ma ho mulak sahalakmu tu Pakkat. Ninna.\nDioloi si jamording do attong, ai bohama nunga hona raru i.\nMardalan ma ibana sian Siambaton mulak tu Pakkat, mamolus borngin, lalnglang, golap-golap i.\nMula na i, barani do ibana, huroa tong dope makkatai tuak i dibagsan ibana. Ise urroa, asa hutanda. Par-ciambaton do, curu tu con….cada, dua tolu halak, cahalakku pe …ninna.\nhape, dung lewat Aek Sopang, huroa moru ma KINERJA ni raru on, gabe satonga sadar ma ibana. Diboto ibana, nunga mardalan pitu kilometer. Holan lewat huta i, ro ma biarna, balga ma uluna, sigurbahon.\nDilului ma akkal.\nDigalaki ma tolu batang sigaret. Dungi dibuat ma sappipil, di ihoti ma sigaret i sabatang disi, dungi di ihoti ma muse sappilpil i tu uluna, tu samula siamun. Duni nadua nai di tangannga ma. Sada di hambirang, sada di siamun.\n“Imadah lae,..sian Siambaton do nakkinon, adong pesta adat…” ninna ibana muse, tonng salalakna markkatai. Alai songon na tinggil anggo saulak on.\nSibata ma dialsik sigaret o, marulahulak, marsoring soring, sai makkatai sahalakna.\nLewat ma Sidulang Dalan. tong ditorushon ibana gaya na on. Hape adong ma mamemreng dakdanak ni parhuta i. Disuraki ma ibana. “Nagila…nagila…..”\n“Nagila..nagila…onne nagila..ninna dukak-dukak ni parsidulang ma……”\nBah…tarjolma ma ibana, dang toho be on, ninna rohana dialusi ma “Heh!….dang na gila au dah….napolaon do, asa diboto ho!!” ninna ibana.\nOktober 16, 2009 at 7:00 pm\nGuru parmabuk…?? bah,, boha muse ma molo sanga dibahen guru i, mata pelajaran: LISSOI…?? apa kata dunia. . . ? ha,ha,ha. . .\nHORAS MA DIHITA GANUP. . . .\nOktober 24, 2009 at 10:13 am\nArgha L. Gaol berkata:\nHolan sahat tu Sihorbo do ra daerah jangkauan ni amantai ate, dang sahat tu hutanami Sijungkang. Diboto hamu do aha alana ? 1. Dang tartulak ibana sepedanai di nangkohan ‘Koderura’. 2. Dang marrem sepedanai, molo tuat ikkon mangarusrur ma he… he…\nOktober 24, 2009 at 10:24 pm\n@ Ampara Henry Lumban Gaol\nApala ditanda ho dora guru nami di SMA Barus na jolo Marga Lumban Gaol ate, asalna sian Dolok Sanggul on. Adong do gelar na hubahen hami tikki i si Kalapas. PMP do diajarhon amanta on. Alana beragam do agama di Barus jadi penekananna ima tu hidup toleransi. Burju do amnat on, jala dang parminum. Imana do Ketua ISTI se Kecamatan Barus.\nAi dida haroa jabum ampara di Si Jungkang. Ditanda ho do paribanta goarna Moi Lubis? Sahat do daba ibana tu si. Gari ada sahat tu Pancuran, martapian-tapian huhut mangallang lomang. Alai molo naeng tu Sijungkang ibana, ikkon maradi do ibana di lapo niSimanjuntak di Jambatan Husor on. Mangalap hosa ninna, huhut mandorguk tuak i apala dua botol.\nOktober 25, 2009 at 6:01 pm\nAi ise muse Simanjuntak parlapo na di Jambatan Husor i……….. boru aha dialap?\nPasahat hamu tabengku sian parserahan….mauliate\nOktober 26, 2009 at 11:41 am\nerfin sitio berkata:\nhebat ma guru i puang, berarti nunga iboto imana be sude daini tuak. alai molo di sidamanik 10 galas nga sabur sude sin pamangan nai\nOktober 26, 2009 at 8:58 pm\nMolo bagas (hata Barus > jabu) nami jonok tu KUD do dijolona adong bubusan. Paribanta si Moi Lubis huingot doi, alai dang salevel daba au tu imana alias ‘ketteng (dakdanak nabalga ha… ha…) kodo’ au di jaman munai. Taon 83 ipe au masuk SMP. Kepsek nami Panggabean, adong ‘dukak’ na songon Bolanda. Dongan sakalashu Tumpal Sihotang sian Pananggahan sihambirang habis nakkohan molo ro sian Bukkit. Molo au saonari dipangarattoan do (parjalang do, baaa… nga 20 taon…) di Kaltim – Kutai Barat. Alai molo Abangku no 2 pas ma rai saksi sejarah ni ceritami. Attong diingot ho ‘kodo’ dai ni korket i ate ? Tokoh ni ceritamipe songon na samarga do. Baen jo attong marga naasing ha… 100x (sampe madede…)\nHoras da alias ‘akke’\nOktober 29, 2009 at 2:03 pm\nasdi sihotang berkata:\nmantap ate gurumu i ate uda……gurukku pe adong do songoni waktu SD na turun temurun do ra adong guru tukang mabuk…….\nOktober 31, 2009 at 3:40 am\nDi bagian aha ho puang di Kutai Barat. Tahun 2006 sering do au tu Melak, Tering, bahkan sampai ke Long Iram, Long Bagun, kehulunya lagi Long Pahangai. Mmenyusuri hulu Sungai Mahakam\nPasti kita ketemu nanti. Saya mau kerjasama dengan BLH untuk proyek-proyek di bidang lingkungan hidup\nAi diboto ho do anggia boasa godang angka guru na mabuk? Alana godang tuak… ..jal;a dung mabuk pe baru diingot aha nanaeng ajarhononna…\nDi Barong Tongkok do au salelengon membidangi bagian ‘perdagangan’. Alai dang Kantor Dinas da, ‘Kode-kode’ do songon hata dihitaan. Molo dison didok marwarung ninna.\nMolo jadi do ro tu Kubar, paboa da\nNung mo ko tu Bppn, he?\nIse i tandah ko El Jeol di san?\n@My Brother>> G. Meha\nJarang do au tu Bppn. Ai dao hian do daba sian hutanami. Kubar-S.Rinda 380 kilo, S.Rinda-Bppn 80 kilo. Jadi total jarakna gabe 460,01 kilo ma (on ma rumus matematika naniajarhon ni Guru Parmabuk… ha… ha…)\nBah, dao nai huta i, ate appara. Sai hira dao ni Medan – Barus molo mangalaosi Doloksanggul. Haru tu Sangata pe dang pola songon i daona. Godang dope Payo (Gompul) di huta muna i?\n“Sonto soal…..” ninna guru parmabuk i sian bangkunan, huhut mondohondok\n“Molo daoni Kubar-S. Rinda 380 kilo, S.Rinda-Bppn 80 kilo” sadia leleng dalanan i, molo kecepatan 46 kilometer parjom, hatop alusi…” ninna tu akka siseanna i.\nHatop ma si HumbangBarat nang si Argha mangalului dapot ni sukkun-sukkun i. Molo di kalas i attar halakon nadua do naunjago maretong. Ai biasana sai dapot nasida do putten onom, sia so i lima satonga.\nDidok guru parmabuk ido, molo murid naummalo na niajarhonna ima ikkon sahat tu putten 7 do. “Molo putten ualu, guru nama i, ima au…jadi dang ummalo hamu sian au, anggo ummalo hamu sian ahu, bah hamu ma gabe au, jala au gabe hamu…” ninna ibana\nunduh-unduk do na sakalas i di hata ni guru i, tarlumobi si Humbang Barat nang si Argha ai diboto marga Naipospos do guru i, sotung muruk innon. Ai najukkatan i, hea do dialo nasida guru on, alai didok “dang diajari akam ho? ai boha do poartaromboonmu tu au…”\n“Marbapatua do bapa”\n“Ima hape,..basa mangalo-alo kodo ho?” ninna huhut mallapak tu salok sahali be.\nToppu ma martudu si Humbangbarat, lao mangalusi sukkun-sukkun i, dibereng ibana tu bariba meja nasadaan, sai maretongi kodo si Argha. Diloppiti kodo jari-jarina, jala songon na marhusip-husip simakkudapna. Mekkel suping si Humbang ala dihilala ibana ummalo saulakon.\n“Sappulu jom guru” ninna ibana.\n“Bah, basa sappulu jom, ai nantoari pe au sian i, dang adong nanggo sappulu jom, patorang ninna”\nHumitir ma sihumbang, dibaen ma nabinotona, songon na hatop disurathon di papan tulis i, jala dapotsa 10 jom.\nDiapusi guru parmabuk on ma matana, sai dipanotnoti papan tulis i. Marpikkir ibana muse. Diingot ibana ma nantoari, adong mandok tu ibana, ai lima jom do tusi, hape didok di Humbang dang lima jom alai 10 jom do. Ise do halahon na dua pargabus naeng, naruhana.\nDungi, martudu ma muse si Argha.\n“Dang sappulu jom guru, ualu do, ualu jom do” ninna\n“Bah sian dia dapotmu i, unang pajago-jagohon ho”, ninna. Dialusi si Argha do guru parmabuk on, dipatorang ma attong denggan. Didok ibana andorang naeng sahat tu S-Rinda, adong dongan ni ibana lewat, kebetulan marmotor, gabe di bonceng ma ibana, ido asa gabe sia jom.\nDidok guru parmabuk ma mandok nasida. “Ise do hamu nadua na toho, nuaeng, ise do na manggabusi au” ninna. Humitir ma nasida nadua, ai diboto molo margabus nasida, ba, olo mallapak balobas pajjang i tu tanggurung i.\nButima i guru nami, ninna si Humbangbarat\n“Ai namardongantubu do hami, bah songon nidok ni situa-tua ninna, ba manat mardongan tubu ninna, akkup ni i, satolop ma hami, sia satonga be ma hami” ninna\n“Ido…ido…ikkon songoni do attong, unang marsigodangi, ai ido nang tona ni opputta” ninna guru parmabuk i mangalusi, huhut ma disuru nasida nadua hundul……\nAi Binatang aha do GOMPUL, Lae Meha, Boi do allangon i?\nSerita ni si Hendry on ma nidokna Matematika Nepotisme Hahahaha…..\nGompul i, beruang do i lae. Molo di san, dijapjap do i.\nHeama sahali di jabu ni dongan, manganma jo hita ninna, diparade ma jagal sapiring, jagal ursa (payo) do i, japjapma ninna dongan on. Hujapjapma attong, jala laos pasdo daina i, dai ni ringgarung. Dung suda jagal si sapiring i, di ho dope? Ninna dongan on. Bahen tuson bah molo adong dope, nikku. Diboanma uluna………hape ulu ni gompul………\n@Brother G. Meha\nMemang dao hian do hutanami on, balobima sian Medan tu Barus. Ra hira-hira Medan-Manduamas ma on. Sukkun ma si Adonia, ipe dang sahat dopei tu Long Pahangai tamba ma 2 ari nai ai lewat riam dope. Molo payau (ursa>rusa) dohot Goppul (beruang) amaol mangaluluii\n@Brather Hendry L. Gaol\nTerlalunai ho Ampara didokho huloppit jarijarikku mangetong soal ni Guru i, markalkulator do au alai hutabunihon di toru ni meja ha ha\nAlai memang marpilitan do Matematika ni Amanta Guru on. Dang diingothobe tikki minum tuak ibana di lapo munai ? ” Suratton majo ate, padomu tu sinattuari, tolu satonga galas diau” ninna. Hape nga opat galas didok dope tolu satonga ? Paretongan sian dia mai ? he he\nBearuang, eh beruang do gompul. Tongdo siallangon i. Nunga hea hu allang (tarallang) jagal gompul, songon on dalanna: Hea mangan au di jabu ni dongan, jagal dibahen lompanna. Jagal Payo (ursa) do i lae, japjapma, molo hurang adong dope di dapur, uluna pe adong dope. Tingki hupatangkas tu dapur, hape ulu ni gompul do. Hehehe. Nga sanga ni allang.\n>>Meha, boha do daini goppuli ? Tabo dorai baen tambul ni tuak ate ? Tingki dipatangkas ho tudapuri, dang tarserom ulu ni goppuli tu ho ?\nDan Nainggolan berkata:\nHoras Lae L Gaol,\nai di barong dope hamu? borngin on laho do ahu tu si, sian samarinda. di dalan dia alamat muna tahe???\nMaret 29, 2010 at 11:37 am\nBah.. tung tabo do hujaha sude cerita nangpe angka balasan balasan i, parribur do hape halak kitai, jala kwalitas tata bahasa nang tingkat kelucuan pe boi do masuk kategori tinggi, ndang lawak rendahan rupani.\nhoras ma ate…..\ndi huta nami pe guru huria mabuk do. pola sampe marlubang meja ni lapo i ditenju..\nMei 6, 2010 at 10:39 am\nGabe langa saonari di lapo ni Amang Naipos-poson ate. Ai na tudia be do angka dongan laho. Robe hamu bo. Uang sai holan na mr facwbook antong. Di lapo on pe happy do. Nynga diganti amantaa on gitar na gabe naimbaru. Lompanna pe tamba mantap. Ikan mujahir dioseng-oseng\nJuni 23, 2010 at 10:43 am\nNga holan na marfesbuk nuaeng jolma, Jarang nama mangebati lapo partungkoan on. Nunga rugi be ala dang suda tuak dohot tambul. Holan jekkolnama\nJuni 23, 2010 at 7:01 pm\nTuak on ma gabe masalah nuaeng……jalo hamu ma bibit ni Bargot asa nisuan sepanjang jl.naso hona penghijauan asa adong agatan ni naposo muse, ai molo harambir di agati sega do boras nai\nJuni 30, 2010 at 4:36 pm\nIma da uda. Narfasebuk on so adong informasi na utuh hudapot. Holan disutahon sangkababa dungi masibalosan. On mara nadidik jolma di nadao naeng pinardongan, hape jolma di dilambung niiba jarang marsituriak dohot iba.\nAdong info baru sian Barus.\nSongonon. Oajumpang ma ahu dohot dongan sasikkola hian SMA di Barus. Apala kakak kelas. Hami pajumpang di Pangkalpinang, Bangka. Ibana karejo di Perusahaan tambang bijih timah. Ahu menjadi konsultan nasida di bidang Lingkungan Hidup (Ketua Tim Penyusunan AMDAL nasida.\nJadi molo di Barus saonari on, ninna akoor on, nungnga susa mangalalui huting. Alana adong ninna pengusaha makanan yang cukup kreatif di san. Daging huting on, diolah imana ma sedemikan rupa, digoreng, dikasih tepung, sampai garing. Tarsongon daging ayam di KFC ma dibahen. Dungi dia;long-alonghon ma on tu angka kode tuak na adong di luat Barus. Tabo do ninna daging ni huting i, jadi godang do antong namanuhor. Dibahen ibana ma goarni tiga-tiga nai : KF atau Kucing Fried.\nAlai ima ra angka pantang-pantang tasringot tu huting on, tutu do adong. Di nasadari nalaho maralong-along ibana, martkareta, tompu ma olat guting di dalan i. Ala so terelakkan be, gabe ditabrak ibana ma daba huting i. Madabu ma ibana, maponggol ma patna, mabarbar butuhana. Gabe cacat saonari.\nInti ni cerita on. Sotung dibunuh kucing. Alana sijaga jabu doi.\nJuli 28, 2010 at 7:09 pm\nAlfian Simanjuntak berkata:\nGeok na serita on ate? Alai boha do parsahat ni pandita on tu Sibolga? Ala pajumpang do hami di lapo tuak ni Sinaga na di Pandan i. Alai lupa au manukkun bohado parsahatna tu Sibolga.\nOktober 18, 2010 at 2:04 pm\nJadi marsogot nai amanta on laho ma tu sirpang opat na di Barus on. Ganup motor na lewat di stop, disungkun laho tudia. Jadi lewat ma sada truk sian Manduamas, mamboan gota, truk ni Tokke Gota Sian Binjohara, marga Situmorang. Di stop amanta pandiaton ma truk i. Hape tung takkas ditanda amanta tokke on do amanta pandita i. Pintor dipanaik ma amanta on tu ACC…Sahat do ibana tepat waktu tu Sibolga.\nAlai mulak sian Sibolga…adong dope cerita ni i….\nAgustus 25, 2011 at 12:26 pm\nSo adong be dongan ni Amanta Guru on di kode tuak i. Ai sude sibuk di FB.\nLanga ate amang…………………\ntanggang upar berkata:\nsongoni do hape ate, puas membacana…,\nDesember 2, 2011 at 9:22 am\n@Lae Tanggang; mauliate di hamuna.\nJanuari 8, 2012 at 9:45 am\nJanuari 10, 2012 at 9:46 am


Aplikasi JW Library: Cara Mamangke Angka Fitur Utama (Windows) | Pangurupion JW.ORG\nJW LIBRARY APLIKASI\nAngka Fitur di JW Library\nPangurupion tu Android\nCara Mamangke JW Library—Android\nMandownload jala Mamangke Bibel—Android\nMandownload dohot Mangatur Angka Publikasi—Android\nMangatur Tampilan Tingki Manjaha—Android\nLului ma di Bibel manang di Publikasi—Android\nNa Jotjot Disungkun Halak—JW Library (Android)\nPangurupion tu iPad, iPhone, dohot iPod touch\nCara Mamangke JW Library—iOS\nMandownload jala Mamangke Alkitab—iOS\nMandownload dohot Mangatur Angka Publikasi—iOS\nMangatur Tampilan Tingki Manjaha—iOS\nMangalului Hata di Alkitab manang di Publikasi—iOS\nNa Jotjot Disungkun Halak—JW Library (iOS)\nPangurupion tu Windows\nCara Mamangke JW Library—Windows\nMandownload jala Mamangke Alkitab—Windows\nMandownload dohot Mangatur Angka Publikasi—Windows\nMangatur Tampilan Tingki Manjaha—Windows\nMangalului Hata di Alkitab manang di Publikasi—Windows\nNa Jotjot Disungkun Halak—JW Library (Windows)\nTaida ma JW Library. Aplikasi on dibahen asa boi mangurupi hamu marsiajar Alkitab. Di aplikasi on, boi do hamu mambungka angka fitur utama marhite mamillit tombol parginjang di hambirang ni layar. Laho mambungka bagian menu, pillit ma gambar Menu di hambirang ni layar di ginjang.\nIda ma Angka Fitur na Imbaru\nDi bagian Halaman Utama, boi do pintor dibungka hamu Alkitab dohot publikasi na jotjot dipangke hamu. Hamu pe boi mangida publikasi na imbaru jala manjaha ayat harian sadari on.\nDi bagian Alkitab, boi do hamu manjaha jala mandownload pigapiga terjemahan ni Alkitab. Pillit ma goar ni buku dohot bindu piga na laho dijaha hamu. Tingki manjaha, boi do hamu mangida surat na di toru, referensi silang, dohot terjemahan ni Alkitab na asing di kolom Referensi.\nMolo naeng dibungka hamu ayat na asing, pillit ma Alkitab, dung i pillit ma Buku laho mangida daftar ni angka buku na adong di Alkitab.\nDi bagian Publikasi, boi do hamu mangida sijahaon, rekaman audio, dohot video. Molo naeng manjaha publikasi, pillit ma publikasi, dung i pillit ma artikelna. Tingki manjaha, boi do hamu mambungka ayat na dibahen di artikel i. Pillit ma ayatna, dung i tarida ma ayat i di kolom Referensi. Asa boi mambungka ayat i di Alkitab, klik ma ayatna di kolom Referensi.\nLaho mambungka publikasi na asing, pillit hamu ma Publikasi, dung i pillit ma Kategori asa boi mangida daftar ni publikasi.\nLaho manjaha ayat harian sadari on, pillit ma Ayat Harian.\nMolo dipillit hamu bagian Online, boi ma hamu mangida angka situsnami.\nAsa boi mandapot angka fitur na imbaru di JW Library, ingkon dipaimbaru hamu do aplikasi di perangkatmuna.\nDumenggan do molo dipangke hamu versi Windows na imbaru di perangkatmuna. Ida ma situs na mangihut asa dapotmu gumodang hatorangan:\nAsa mura paimbaruhon aplikasi di perangkatmuna, bungka ma pengaturan di perangkatmuna jala pillit ma pengaturan otomatis paimbaruhon aplikasi i. Ida ma situs na mangihut asa dapotmu gumodang hatorangan: http://windows.microsoft.com/en-gb/windows-8/automatic-app-updates-help.


Dipalao Jesus ma Partiga-tiga sian Bagas Joro\nMATEUS 21:12, 13, 18, 19 MARKUS 11:12-18 LUKAS 19:45-48 JOHANNES 12:20-27\nMALOS MA HAU ARA DIBAHEN JESUS JALA DIPALAO MA ANGKA PARTIGA-TIGA SIAN BAGAS JORO\nINGKON MATE DO JESUS ASA TOROP HALAK MANDAPOT HANGOLUAN NA SALELENG NI LELENGNA\nDung borhat Jesus dohot angka siseanna sian kota Jeriko, marborngin ma nasida tolu ari di Betania. Di ari Minggu manogot tanggal 10 Nisan, borhat ma nasida tu Jerusalem. Male ma Jesus, diida ibana ma hau ara, laho ma ibana mangalului parbuena.\nUjung ni bulan Maret do tingki i. Hape di bulan Juni do somalna hau ara marparbue. Alai ala diida Jesus naung marbulung hau ara i, dirimpu ibana ma naung adong parbuena. Hape ndang marparbue dope. Didok Jesus ma, “Tung so adong be na mangallang parbuem salelengna.” (Markus 11:14) Pintor malos ma hau ara i. Marsogotna i, dipaboa Jesus ma boasa dibahen ibana songon i tu hau ara i.\nDung i sahat ma Jesus dohot angka siseanna di Jerusalem. Nantoarina i, nunga ro Jesus tu bagas joro tingki botari. Laho ma nasida muse tu bagas joro. Diulahon Jesus ma muse naung hea diulahon ibana tolu taon naung salpu tingki ari Paska 30 M. (Johannes 2:14-16) Dipalao Jesus ma sude “angka partiga-tiga dohot panuhor na adong di bagas joro i. Ditunggalingkon ma meja ni angka situngkar hepeng dohot bangku ni partiga-tiga darapati”. (Markus 11:15) Gariada ndang diloas Jesus lewat angka halak na mamboan barang sian alaman ni bagas joro.\nBoasa diulahon Jesus songon i? Didok ibana ma, “Nda tarsurat do, ‘Bagas partangiangan ni saluhut bangso do didok bagashu’? Alai dibahen hamu do i gabe inganan ni angka pangarampok.” (Markus 11:17) Didok Jesus do nasida pangarampok, ai arga situtu do digadis nasida angka binatang na laho gabe pelean situtungon.\nMuruk situtu ma angka malim kepala, siboto surat, dohot angka pangituai mamboto na niulahon ni Jesus. Marsangkap ma muse nasida laho mambunu ibana. Alai ndang boi nasida mangulahon i. Ai nunga torop halak marroan laho manangihon Jesus.\nNdang holan halak Jahudi na marroan tusi, alai ro do halak na so Jahudi naung mangihuthon agama ni halak Jahudi laho mangarayahon Paska. Adong ma sian nasida halak Junani. Didapothon nasida ma si Pilippus, ala songon goar ni halak Junani goarna. Dipangido nasida ma tu ibana naeng pajumpang dohot Jesus. Dung i disungkun si Pilippus ma tu si Andreas. Didapothon nasida ma Jesus, ai di bagas joro dope Jesus tingki i.\nDiboto Jesus do naeng mate ibana piga-piga ari nai. Alani i, ndang olo be ibana mangalusi sungkun-sungkun ni halak manang patandahon dirina tu halak. Dipaboa ibana ma sada tudosan tu dua sisean i. Didok ma, “Nunga jumpang tingkina asa dipasangap Anak ni jolma i. Tutu do na hudok on tu hamu, molo ndang madabu sada eme tu tano jala mate, tongtong do i sada. Dung pe mate i asa godang parbuena.”—Johannes 12:23, 24.\nNdang adong gunana molo holan sabiji eme. Alai molo disuan i boi do parohon godang eme. Suang songon i ma, holan Jesus do jolma na so mardosa. Alai molo tongtong dioloi ibana Debata sahat tu na mate, gabe godang ma halak na boi mandapot hangoluan na saleleng ni lelengna. Nasida ma angka halak na maniru Jesus, na so holan mangkaholongi dirina. Dung i didok Jesus ma, “Manang ise na mangkaholongi ngoluna, agoan ngoluna do. Alai manang ise na rade agoan ngoluna di portibi on, na paluahon ngoluna do i laho mandapot hangoluan saleleng ni lelengna.”—Johannes 12:25.\nNdang holan dirina na dipingkiri Jesus, ai didok ibana do, “Manang ise na olo gabe parhobashu ingkon ihuthononna do ahu, jala manang didia ahu disi do ibana. Manang ise na olo gabe parhobashu, pasangapon ni Ama i ma ibana.” (Johannes 12:26) Pasu-pasu na balga do on tu angka halak na dipasangap Debata. Ai rap mamarenta ma nasida rap dohot Kristus di Harajaon i.\nDiboto Jesus do satongkin nai na laho hansit ditaon ibana sahat tu na mate. Didok Jesus ma, “Saonari susa do huhilala, aha ma na laho dohononku? Ale Amang, palua ma ahu sian hasusaan on.” Ndang na so olo Jesus mangulahon lomo ni roha ni Debata. Didok ibana ma muse, “Alai alani on do ahu umbahen na ro, asa hubolus hasusaan i.” (Johannes 12:27) Olo do Jesus mangulahon sude na dipangido Debata nang pe ingkon mate ibana.\nBoasa dirimpu Jesus naung marparbue sada hau ara nang pe ndang musimna dope?\nBoasa didok Jesus angka partiga-tiga na di bagas joro i “pangarampok”?\nBoasa Jesus dipatudos songon sabiji eme? Songon dia pangkilalaan ni Jesus laho mangadopi sitaonon dohot hamatean?


16.54 Gereja Katolik Maria P.O.K.-Sidikalang No comments\nKej 41:55-57 ; Mat 10:1-7\n“Alai borhat ma hamu mamaritahon hata on: Nunga songgop harajaon banua ginjang i!” (Mat 10:7)\nMolo hita begei taringot tu jou-jou gabe apostel, tontu hita langsung marpingkir tu na 12 apostel naung pinillit ni Debata, muse tontu langsung marpingkir hita tu angka parbiara. Molo didok dijou gabe apostel, ninna rohanta berarti angka parbiara mai. Jala sadarion di Barita Nauli, hita begei Jesus manjou 12 apostel jala marsuru nasida mambaritahon naung jonok harajaon ni Debata, tu nasida dilehon do huaso na porlu dinamangulahon ulaon nasidai.\nSasintongna, dungkon tardidi hita, tohonan na sarupa nunga dilehon tu hita. Sude do hita dijou jala disuru Jesus Kristus laho gabe apostel di parngoluanta siganup ari.Tugas gabe apotel ndang holan gabe ulaon ni angka malim manang angka parbiara, alai sude naung tardidi di bagasan Jesus Kristus. Di nalaho mangulahon tohonan i, nunga dilehon Debata tu hita huaso manang mandat marhite Tondi Porbadia. Alai songon na didok Jesus, ‘Unang hamu laho tu huta ni halak Samaria.” Halak Samaria, ima halak na dianggap ndang marhaporseaon tu Debata, alana ndang pinompar ni halak Jahudi nasida. Jadi boi do lapatan ni i, dinamangulahon tohonan gabe apostel i, unang majolo pintor marpingkir hita laho tu tu huta ni angka na so porsea dope tu Jesus, alai tohonan i hita ulahon majolo i di sekitar humaliang hita mangolu, rupani i di tonga ni rumatangganta. Ai jotjot do di tonga ni rumatangganta pe adong keluarganta na marsahit, ba hita parrohaon i. Alana jotjot do angka na marsahit i ndang holan manghirim di hamalum ni daging, alai holong dohot parrohaon ni dongan manang keluarga. Nuaeng on tung mansai godang do jolma na dirajai tondi-tondi na hodar, rupani i tondi holan manggalului arta, tondi na mamabahen jolma dirajai hepeng, holan mangauhon sangkapna sambing. On ma deba na ingkon hita parrohahon, hita boan nasida asa porsea tu Jesus Kristus, jala diujungna tondi na huodar i ndang be mangarajai nasida. Rupani na asing, sadarion di negaranta diulahon mamillit presiden. Taringot tu son, barane do hita marparange gabe aspotel ni Jesus di naparsidohot mamillit Presidenta? Ruapni i, hita pillit ma sian ias ni rohanta, hita pillit na boi gabe lama pabagakhon parngoluan ni sude jolma di negaranta on, ndang mamillit holan alani kepentinganta sambing. Alai ingot hita ma, saluhutna i asa boi hita ulahon, ingkon ma lam tapajonok tu Jesus naung manjou jala marsuru hita, asa tongtong didongani jala dipargogoi hita, alana tangkas do ulaon on ndang na neang, tung mansai borat do. Alai tung pe borat, porsea hita, raphon jala mardongan Jesus Kristus, sai na tolap do hita mangulahon saluhutnai. Amen.


Suhutan di ujung ni taon – Amani Partogi\n← Arga ni tikki. . . .\nAcara Natal apa Diskotik?? →\nSuhutan di ujung ni taon\nPosted on 8 Desember, 2009 by Hendry Lumban Gaol\nTuhor ni bidda*\nDimanogot na i, andorang so hos ari, nunga marpungu nasida di lapo ni amani Pardomuan. Dungkon diparade parlapo i, kopi na las tu oppung ni si Hosea doli, tor tibu do disirup saottik songon na mandai. Nian nunga diboto parlapo i sude hasomalan nasida, alai tutu dang sala, atik boha hurang kopi, hurang gula dohot akka na asing.\nMassai tabo do begeon nonang nasida di lapo i. Niantusan ma nuaeng akka nonang ni ama-ama, marragmam do dihatai. Sude do luat portibi on sian desa na ualu ditaringoti, nata pe so hea diida nasida.\n“Imadah, anggo biddatta minggu naro nungnga be diparade amani Habissaran, jadi molo boi nian asa sude hita anggota ni parbidda i, palunasson biddana” ninna oppu Jarikkot, huroa ibana do bendahara ni punguan parbidaan i.\nSai dipamasa nasida do marbidda jagal horbo, pinahan, lobbu, diganup bulan sappulu dua, ima di mingggu patoluhon. Marbidda ma nasida, mambagi jagal asa adong loppan di borngint ari natal. Adong muse do na dua hali, dipatupa muse di ujung ni taon.\nNunga di papungu-pungu oppung ni si Hosea doli, rap dohot akka donganna hepeng bidda i, mulai sian bulan sada. Ganup bulan ma nasida mangalean setoran tu bendahara. Ai dang songon di kota, sadihari boi mangallang jagal. Molo di hutaon, bah ikkon masa ma natal, ia so i adong na maresta di hutai, ipe asa nidai jagal.\n“Sai abbal ma jo tahe nonang, anggo ho nian oppung ni si Hosea, dang pola di pikkirhon ho boha borat ni bidda i, sahali mangalean pe boi do bahenonmu, ai mardomu, amaniHoesa, sai manongosi do ganup natal” ninna oppuJatolhas.\n“Imadah lae, oppu ni si jatolhas, nunga dua taon dang nanggo manongos nasida, amani Hosea hian do nian na sai manongos, hape anggo saulakon dang adong dope” ninna oppung ni si Hoesa huhut disirup muse kopi na mohop i.\n“Ai mangapian do nian iba di oppuJamordong an, ganup bulan do akka gelleng nasida manongosi, maru so sudasa” ninna sahalak ama-ama na asing muse sian sugut-sugut an.\n“Toe ma na marsatur on, sai ditaringoti hamu tongosan” ninna oppuNatalia huhut dibuat satur naung lapukon sian gijjang ni siteleng ni parlapo i, ai somal disido satur i molo nga sidung dipakke nasida. Huhut diurehin anak ni satur i, jala di pajonok tu oppuJamordong.\nRa, sude na salapo i mamboto na so adong anak na laho mangaratto, nata pe rupani nunga sude anak nana marhasohotan. Ai ollat ni na holang huta do maringanan, anak na na tolu on, jadi datung adong harappononna ro par kattor pos manaruhon wessel tu jabuna. Ido alana dang haru di harikkothon ibana manaringoti tongosan ni dakdanak.\n“Ollobolokni, haru iba, dang adong na mangaratto anak niba, bah di huta on do sude, datung hea iba holsoan anggo tu bidda do, toe ma neh, satur on ma jo” ninna mangaduti.\n” Olo ma lae, ibban na godang i dope pessiun muna i” ninna oppuJatolhas muse\nLalap ma nasida manaringoti akka sitaringotan, mambaen akka parekkelan. Ai sahat do dihatai nasida taringot tu plikada na naeng patupaonna di taon naro. Massibaen nabinoto na be nasida taringot tu nanaeng makkobasi ( balon bupati) di luat i.\n“Ido dah, anggo dang iba mamillit dongan tubu on, bah ise be?” ninna sahalak ama sian labbung pittu, huora adong do dongantubuna na gabe parhobas di luat i.\nDung hos ari, marmulakan be ma nasida sada-sada tu jabuna, laho manguduti ulaonna be. Songoni do nang oppuni si Hosea doli, diingot ibana adong dope sibaboon haumana. Ninna rohana, ikkon pasidungonna ma saonari. Ai minggu naro marpestai nama jolma, jala dang toho molo halak nunga pamesta hape iba mangula dope, ninna ibana dibagasa rohana.\nTutu, tohodo nian na nidok ni akka donganna nakkinon, bah dang nanggo manjalo wessel ibana. Tardok ma jo rupani anggo olat ni manggarar bidda i adong dope hepengna, alai na bohado tutu parrohaon ni akka gellengna i.\nDihilala ibana, lam leleng, lam holang do akka ianakkonna i sian ibana. Ala mardomu dao be do mangaratto, bah holan sahali sataon nama boi mulak. adong si opat hali sataon songon par-Kalimantan. Ipe, ia dung taon na parpudi on, dang hea be nasida rappak martabbaru dihuta. Massibaen sidalianna be do akka ianakkonna, dang boi mulak.\nBohama tutu marnatal molo holan padua-dua do nasida dohot oppung ni si hoesa boru. Da, langa-langaan ma nasida?.\nHordit rohana, makkuling ma teteleponna.\nDi ida ibana ma na amani hosea do martelepon sian jakarta. ” Bah, martelepon bayon, na paboahon naeng mulak do nasida? manang na adong alana na asing?” ninna dibagas rohana andorang so dialusi telepon i. Harop rohana songoni, jala minar bohina satokkin i\nUjung na di alusi ibana ma telepon ni amani Hosea sian bariba an, marsisukkunan barita nasida.\n“Hipas do ho anggi? boha si Hoesa?” ninna oppung ni si Hoesa manukkun. Somal do dijou ibana amani Hosea dohot anggia, mulai sian na menek.\n“Hipas do bapa, pahoppum pe hipass do, nunga kalas tolu ibana” ninna mangalusi, dungi makkatahatai ma nasida.Pasobbu sihol nang pe holan soara.\n“Dang boi hape mulak hamu anggi? nunga masihol iba dah, hape anggimpe amani Harapan, dang boi mulak sian Kalimantan, bah ise be dongan nami martabbaru di jabu on? ai ibotom tu jabu ni simatuana do ninna” ninna oppung ni si Hosea.\n“Imadah bapa, anggo boi nian partikkian on, ai adong karejo di kattor, jadi dang adong tikki laho mulak” ninna sian bariba an.\n“Toe ma molo boti, asal ma sehat-sehat hita on sude” ninna oppu ni si Hosea songon na lungun rohana disi dibege dang mulak anakna i.\nDungi di uduti ma muse makkatahatai. Alai tutu, dang nanggo ditaringoti amaniHosea nanggo pasi baju tabbaru, nanggo sikkat ni roti tabbaru, nanggo passi bidda. Dang nanggo diarbishon. Lao do turohani oppu ni si Hoesa ” Bah…nungga dang mulak, ai dang naggo tongoshononna nian songon passi roti nami??”.\nAlai dipasip. Huhut sai makkatahatai nasida.\n“Didia inang, asa makkatai jo au” ninna amani Hosea.\n“Lao do inongmu”\n“Tu jabu ni tulangman, tulang mu tokke salak an”\n“Marahua inong tusi?”\n“Imadah anggia, naeng manggadis haumatta nadi saba sosor i ninna inangmu tu tulang mi”\n“Boasa gadison bapa? ai tading-tadingan ni da oppung do i?”\n“Imadah, Ai anggo so nigadis i, aha baenon nanggo manggarar biddanami tabbaru on, ihut ni i muse molo ro tamue manang dongan sa panguan, par-arikamis, nang koor ama, tu jabu on, dang nanggo baenon kopina? saonari tabbaru, agiat pala sakaleng roti tinuhor dah, tadda na dohot iba martabbaru…” ninna oppu ni si Hosea mangalusi.\nTarhatong ma amani Hosea, bah..bah…dang nanggo tinaringotan hape passi bidda sanakkaning, naruhana. Dungi didok ibana ma, “Eahi ma inang i bapa, unang pola di jual saba i, ai manongos do parumaenmu nantoari, na hut paboahon i do au, sahat nama ra i,..” ninna amani hosea.\nToho manang na so toho manongos parumaen ni oppu ni si Hosea, dang haru rikkot i, alai nga lupa ibana……\nPos ini dipublikasikan di HATA SO PISIK dan tag Bidda, tahun baru. Tandai permalink.


Aplikasi JW Library: Mangatur Tampilan Tingki Manjaha (Windows) | Pangurupion JW.ORG\nAdong pigapiga fitur na rade di JW Library laho mangatur tampilan tingki manjaha. Laho mamangke fitur on, klik kanan manang geser ma sian ginjang ni layar tu toru laho mambungka menu di baris parginjang.\nKlik ma tanda di Siamun laho mangida pigapiga menu na asing.\nIhuthon ma tudutudu on laho mangatur tampilan tingki manjaha:\nMangatur Parbalga ni Surat\nGambar manang Holan Surat\nBuka di Perpustakaan Online\nMangatur Tampilan ni Alkitab\nBoi do taganti bahasa ni artikel na tajaha.\nKlik ma tanda Bahasa laho mangida sude bahasa na diparade tu artikel na tajaha. Bahasa na jotjot tapangke adong di bagian na parjolo. Menara Pengawal edisi na disederhanahon pe adong disi. Boi do muse talului bahasa marhite mengetik goar ni bahasa i.\nMolo ndang tadownload dope bahasa i, adong do gambar awan. Laho mandownload, klik ma bahasa i. Molo nunga tadownload publikasina, mago do gambar awan i. Klik ma muse bahasa molo laho manjaha.\nBoi do taatur parbalga ni suratna.\nKlik ma tanda Pengaturan Teks, dung i pahusor ma tanda titik laho mangatur parbalga ni suratna. Parbalga ni surat na tapillit marlangku do tu sude publikasi.\nPigapiga artikel boi taida gambarna manang holan suratna. Klik ma tanda na di ginjang laho mamillit tampilan na pas.\nGambar: Sarupa do tampilan gambar dohot publikasi na tercetak. Tampilan songon on adong di pigapiga publikasi songon di buku ende na adong not balokna.\nHolan Surat: Di tampilan surat, adong ayat ni Alkitab na boi taklik jala dos do parbalga ni hurufna tu naung diatur hian.\nPillit ma bagian Perpustakaan Online laho mambungka artikel na dijaha hamu di PERPUSTAKAAN ONLINE Joujou Paboahon.\nMolo taklik ayat ni Alkitab di publikasi, taida ma isi ni ayat i. Klik ma Atur na adong di toru ni ayat i laho mamillit terjemahan Alkitab na adong di daftar.\nPillit ma gambar Tambah manang Kurang laho mangatur tampilanna. Pillit jala geser ma tanda garis tolu laho mangganti urutanna.\nIda ma ”Mandownload jala Mamangke Alkitab—Windows” laho mamparsiajari cara pamasukkon Alkitab tu JW Library.\nFitur on dirilis di bulan Maret 2015 di JW Library 1.4, na pas tu Windows 8.1 manang na baru. Molo ndang adong diida hamu fitur on, ihuthon ma tudutudu di artikel ”Cara Mamangke JW Library—Windows”, di judul Ida ma Angka Fitur na Imbaru.